Ўзбекистон Республикаси Уй-жой коммунал хизмат кўрсатиш вазирлиги ҳузуридаги жамоатчилик кенгаши тўғрисидаги низоми - Ўзбекистон Республикаси Уй-жой коммунал хизмат кўрсатиш вазирилиги\nЎзбекистон Республикаси Уй-жой коммунал хизмат кўрсатиш вазирлиги ҳузуридаги жамоатчилик кенгаши тўғрисидаги низоми\nЎзбекистон Республикаси Уй-жой коммунал\nхизмат кўрсатиш вазирининг\n2021 йил 6 июлдаги 182 -сон буйруғига\nЎзбекистон Республикаси Уй-жой коммунал хизмат кўрсатиш вазирлиги ҳузуридаги жамоатчилик кенгаши тўғрисидаги низом\n1. Мазкур низом (кейинги ўринларда низом деб юритилади) Ўзбекистон Республикаси Уй-жой коммунал хизмат кўрсатиш вазирлиги ҳузуридаги жамоатчилик кенгашининг (кейинги ўринларда жамоатчилик кенгаши деб юритилади) асосий вазифалари, функциялари, ваколатларини ва фаолиятини ташкил этиш тартибини белгилайди.\n2. Жамоатчилик кенгаши ўз ишини жамоатчилик асосида олиб борадиган, доимий фаолият юритувчи маслаҳат-кенгаш органи ҳисобланади.\n3 Жамоатчилик кенгаши вазирликнинг марказий аппарати ҳузурида ташкил этилади ва унинг фаолияти вазирликнинг барча ҳудудий бўлинмалари ҳамда тасарруфидаги ташкилотларига татбиқ этилади.\n4. Жамоатчилик кенгаши вазир буйруғи билан ташкил этилади.\n5. Жамоатчилик кенгашининг қарорлари тавсиявий хусусиятга эга.\n6. Жамоатчилик кенгаши ўз фаолиятида Ўзбекистон Республикасининг Конституцияси ва қонунларига, Ўзбекистон Республикаси Олий Мажлиси палаталарининг қарорларига, Ўзбекистон Республикаси Президентининг Фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига, мазкур Низомга ҳамда бошқа қонун ҳужжатларига амал қилади.\n7. Жамоатчилик кенгаши тўғрисидаги низом ва унга киритиладиган ўзгартишлар ҳамда қўшимчалар вазирнинг буйруғи билан тасдиқланади.\n2-боб. Жамоатчилик кенгашининг асосий вазифалари, функциялари, ҳуқуқлари ва мажбуриятлари\n8. Қуйидагилар жамоатчилик кенгашининг асосий вазифалари ҳисобланади:\nқабул қилинаётган норматив-ҳуқуқий ҳужжатларда, қарорларда, шунингдек, давлат, тармоқ ва ҳудудий ривожлантириш дастурларида жамоатчилик манфаатлари ва жамоатчилик фикри ҳисобга олиниши, фуқароларнинг, юридик шахсларнинг ҳуқуқлари ва қонуний манфаатларини, жамият манфаатларини ҳимоя қилиш соҳасида қонун ҳужжатлари талаблари ижросини таъминлаш, вазирликка юкланган ҳамда ижтимоий ва жамоатчилик манфаатларига дахл қилувчи вазифалар ва функцияларни бажариш, давлат хизматларини кўрсатиш, ижтимоий шериклик доирасида амалга ошириладиган битимлар, шартномалар, лойиҳалар ва дастурларни рўёбга чиқариш бўйича вазирлик ва унинг мансабдор шахсларининг фаолияти устидан жамоатчилик назоратини амалга ошириш;\nбиргаликда мулоқот қилиш, вазирликнинг нодавлат нотижорат ташкилотлари, оммавий ахборот воситалари ва фуқаролик жамиятининг бошқа институтлари билан самарали ҳамкорлигини таъминлаш учун давлат органини фуқаролар билан боғлаб турадиган «кўприк» ролини бажариш;\nдавлат бошқаруви органларига нодавлат нотижорат ташкилотлари ва фуқаролик жамиятининг бошқа институтларидан келиб тушган социал ва ижтимоий аҳамиятга молик лойиҳаларни умумлаштириш ва баҳолаш;\nфуқароларнинг ҳуқуқлари, эркинликлари ва қонуний манфаатларига дахл қилувчи энг муҳим масалалар юзасидан давлат органининг фаолияти ҳақидаги жамоатчилик фикрини тизимли мониторинг қилиш ва ҳар томонлама таҳлил қилиш, ижтимоий сўровлар ўтказиш, жумладан уларни ахборот-коммуникация технологияларидан фойдаланган ҳолда ўтказиш;\nвазирлик фаолиятида коррупцияга қарши курашиш соҳасидаги давлат дастурлари ва бошқа дастурларни ишлаб чиқиш ҳамда амалга оширишда иштирок этиш, коррупцияга қарши курашиш бўйича олиб борилган ишлар устидан мониторинг ва таҳлил ўтказиш, шунингдек, уларнинг натижалари бўйича таклифлар тайёрлаш;\nвазирлик фаолиятининг очиқлигини таъминлаш бўйича амалга оширилаётган тадбирларни мониторинг қилиш, унинг фаолияти тўғрисида батафсил ахборот олиш имкониятларини таҳлил қилиш, уларни янада кенгайтириш бўйича таклифлар ишлаб чиқиш;\nвазирлик фаолиятини ислоҳ қилишда фуқаролар иштирок этиши учун яратилган шарт-шароитларни ўрганиш ва уларни яхшилаш бўйича таклифлар ишлаб чиқиш;\nвазирлик фаолияти бўйича фуқаролар ўртасида ўтказиладиган тушунтириш ишлари ва маънавий-маърифий тадбирларда иштирок этиш, уларнинг самарадорлигини ошириш юзасидан таклифлар ишлаб чиқиш;\nвазирлик ходимлари ва улар оилаларининг уй-жой, ижтимоий-маиший, хизмат шарт-шароитларини, уларга малакали тиббий ёрдам кўрсатиш шароитларини, шунингдек, ишдан бўшатилган ёки захирага олинган ходимларни ижтимоий ва касбий мослаштириш бўйича муаммоларни комплекс таҳлил қилиш ҳамда таҳлил якунлари бўйича мазкур шароитларни яхшилаш юзасидан таклифлар киритиш.\n9. Жамоатчилик кенгаши ўз зиммасига юкланган вазифаларга мувофиқ қуйидаги функцияларни бажаради:\nвазирликнинг фаолиятига доир масалалар юзасидан фуқаролар, нодавлат нотижорат ташкилотлари ва фуқаролик жамияти бошқа институтларининг ташаббуслари ҳамда мурожаатларини кўриб чиқишда иштирок этади, шунингдек, уларни кўриб чиқиш натижалари бўйича давлат органига тегишли таклифлар киритади;\nвазирликнинг фуқаролар, нодавлат нотижорат ташкилотлари ва фуқаролик жамиятининг бошқа институтлари билан ўзаро ҳамкорлигини таҳлил қилади, шунингдек, ҳамкорликни такомиллаштириш юзасидан таклифлар ишлаб чиқади;\nвазирлик фаолиятига тааллуқли унинг норматив-ҳуқуқий ҳужжатлари ва қарорларини такомиллаштириш, улардаги мавжуд камчиликларни бартараф этиш бўйича таклифлар ишлаб чиқади, шунингдек, киритилган таклифларни вазирлик ходимлари ўртасида муҳокама қилишга бағишланган тадбирларни ташкил этишда қатнашади;\nдавлат дастурлари лойиҳаларини, тадбирлар режаларини ва вазирлик фаолиятига тааллуқли, шу жумладан коррупцияга қарши курашиш тўғрисидаги бошқа ҳужжатларни ишлаб чиқиш юзасидан таклифлар тайёрлайди, қабул қилинган дастурларни амалга оширишда ваколатлари доирасида иштирок этади, бажарилган ишларнинг самарадорлигини таҳлил қилади, шунингдек, йўл қўйилган хато ва камчиликларни бартараф этиш юзасидан таклифлар тайёрлайди;\nвазирликка нодавлат нотижорат ташкилотлари ва фуқаролик жамиятининг бошқа институтларидан келиб тушган социал ва ижтимоий аҳамиятга молик лойиҳаларни кўриб чиқади;\nвазирлик раҳбарлари ва ходимларининг фуқаролар билан учрашувларини, шунингдек, жисмоний ва юридик шахслар мурожаатларини кўриб чиқиш билан боғлиқ ишларни ташкил этишда, шу жумладан жойларга бориб ташкил этишда қатнашади, уларнинг амалга оширилиши устидан мониторинг ўтказади;\nвазирлик ходимлари ва улар оилаларининг уй-жой, ижтимоий-маиший, хизмат шарт-шароитларини, уларга малакали тиббий ёрдам кўрсатиш шароитларини яхшилашда, шунингдек, ишдан бўшатилган ёки захирага олинган ходимларни ижтимоий ва касбий мослаштириш муаммоларини ҳал этишда кўмаклашади;\nходимлар ва уларнинг оила аъзоларини ижтимоий ва ҳуқуқий ҳимоя қилиш масалалари бўйича давлат органи ходимлари ўртасида кенг тушунтириш ишларини ташкил этади;\nвазирликда, унинг ҳудудий бошқарма ва бўлимларида ҳамда тасарруфидаги ташкилотларида соғлом ишчанлик муҳитини ривожлантириш, қонунийликни, юксак ҳуқуқий маданият ва ахлоқийликни таъминлаш, ходимларда Ватанга содиқлик руҳини ва қонунларга бўлган ҳурматни кучайтириш, уларни ижтимоий, сиёсий, руҳий ва\nмаънавий-маърифий камол топтириш, шунингдек, мазкур соҳадаги илмий-маърифий ва ўқув адабиётларини такомиллаштириш бўйича таклифлар ишлаб чиқади;\nмамлакатда ва хорижда кенг жамоатчиликни вазирлик фаолиятини ислоҳ қилиш бўйича амалга оширилаётган тизимли чора-тадбирлар ҳақида мунтазам равишда хабардор қилишни таъминлайди ҳамда мавжуд муаммоларни ҳал қилиш ва камчиликларни бартараф этиш юзасидан таклифлар ишлаб чиқади;\nвазирлик фаолиятига бағишланган илмий-назарий ва илмий-амалий конференциялар, семинарлар, давра суҳбатларини ташкил этишда иштирок этади;\nвазирлик фаолиятини оммавий ахборот воситаларида ёритиш бўйича бажарилаётган ишларнинг натижаларини таҳлил қилади, уларнинг самарадорлигини ошириш ва мавжуд камчиликларни бартараф этиш юзасидан таклифлар ишлаб чиқади;\nўзига юкланган вазифаларни бажаришда нодавлат нотижорат ташкилотлари, оммавий ахборот воситалари, фуқаролик жамиятининг бошқа институтлари ҳамда фуқаролар билан ҳамкорлик қилади.\n10. Жамоатчилик кенгаши зиммасига юкланган вазифалар ва функцияларни бажариш учун:\nвазирлик томонидан ташкил этиладиган бўлажак очиқ ҳайъат мажлислари ва бошқа оммавий тадбирлар тўғрисидаги ахборотни олдиндан олиш ҳамда мазкур тадбирларда иштирок этиш;\nвазирликнинг, жумладан унинг ҳудудий бошқама ва бўлинмалари ҳамда тасарруфидаги ташкилотларнинг бинолари (хоналари) ва бошқа объектларини вазирлик томонидан белгиланган тартибда бориб кўриш;\nвазирлик, унинг ҳудудий бошқама ва бўлинмалари ҳамда тасарруфидаги ташкилотлар раҳбарларига жамоатчилик кенгаши ваколатига кирадиган масалалар юзасидан таклифлар киритиш;\nвазирлик фаолияти самарадорлигини ошириш бўйича таклифлар ва тавсияларни ишлаб чиқиш ҳамда амалга ошириш учун зарур бўлган вазирликнинг ахборотлари, статистика ва бошқа материалларини белгиланган тартибда олиш;\nвазирликнинг қонун ижодкорлиги фаолиятида, вазирлик томонидан ишлаб чиқилган норматив-ҳуқуқий ҳужжатлар лойиҳаларининг жамоатчилик ва экспертлар муҳокамасини таъминлашда иштирок этиш;\nжисмоний ва юридик шахслар мурожаатларига вазирлик томонидан берилган жавобларнинг сифатини танлаб олган ҳолда таҳлил қилиш;\nвазирлик ходимларининг розилиги билан уларнинг уй-жой, ижтимоий-маиший ва хизмат шарт-шароитлари билан танишиш;\nжамоатчилик кенгаши мажлисларида муҳокама қилинадиган масалаларни ёритиш бўйича оммавий ахборот воситалари билан ҳамкорлик қилиш;\nюкланган вазифаларни бажариш учун конференциялар, форумлар, семинарлар, давра суҳбатлари ва бошқа тадбирларни ташкил этиш ҳуқуқига эга.\nЖамоатчилик кенгаши қонун ҳужжатларига мувофиқ бошқа ҳуқуқларга ҳам эга бўлиши мумкин.\n11. Жамоатчилик кенгаши ўз фаолиятини амалга оширишда:\nжамоатчилик назорати тўғрисидаги қонун ҳужжатлари талабларига риоя қилиши;\nвазирлик фаолияти билан боғлиқ қонун ҳужжатларида белгиланган чекловларга амал қилиши;\nвазирлик ва унинг мансабдор шахсларининг ўз ваколатлари доирасида амалга оширадиган фаолиятига аралашмаслиги;\nвазирлик ва унинг мансабдор шахслари фаолият кўрсатиши учун тўсқинлик қилмаслиги;\nфуқароларнинг ор-номуси ва қадр-қимматини таҳқирлашга, уларнинг шахсий ҳаётига аралашишга йўл қўймаслиги;\nжамоатчилик назоратини амалга ошириш давомида олинган ахборотнинг, агар бундай ахборотни тарқатиш қонун билан чекланган бўлса, махфийлигига риоя қилиши шарт.\nЖамоатчилик кенгашининг зиммасида қонун ҳужжатларига мувофиқ бошқа мажбуриятлар ҳам бўлиши мумкин.\n3-боб. Жамоатчилик кенгашининг таркибини шакллантириш ва ишини ташкил этиш тартиби\n12. Жамоатчилик кенгашининг таркибига унинг раиси, раис ўринбосари, котиби ва аъзолари киради.\n13. Жамоатчилик кенгаши аъзолигига, қоида тариқасида, давлат органида намунали хизмат кўрсатган меҳнат фахрийлари, жамоатчилик фаолияти соҳаларида катта амалий тажрибага эга обрў-эътиборли фуқаролар, шунингдек, нодавлат нотижорат ташкилотлари, оммавий ахборот воситалари ва фуқаролик жамиятининг бошқа институтлари вакиллари қабул қилинади.\nЖамоатчилик кенгаши аъзоларининг сони чекланмаган.\n14. Жамоатчилик кенгашининг таркиби вазирнинг буйруғи билан ҳар 3 йилда тасдиқланади.\n15. Қуйидаги ҳолатларда жамоатчилик кенгашининг раиси, раис ўринбосари, котиби ва аъзолари унинг таркибидан чиқарилиши мумкин:\nулар томонидан жамоатчилик кенгаши таркибидан чиқиш тўғрисида ариза берилганда;\nжамоатчилик кенгашининг мажлисларида мунтазам равишда иштирок этмаганда, мазкур Низомнинг 11-бандида назарда тутилган мажбуриятларни бажармаганда;\nуларга нисбатан чиқарилган суднинг айблов ҳукми қонуний кучга кирганда;\nвафот этганда, шунингдек, суднинг қонуний кучга кирган ҳал қилув қарори асосида улар муомалага лаёқатсиз, бедарак йўқолган ёки вафот этган деб топилганда.\n16. Жамоатчилик кенгашининг таркиби тўғрисидаги маълумотлар ва унга киритилган ўзгартишлар улар тасдиқланган пайтдан бошлаб 5 кун ичида давлат органининг расмий веб-сайтида эълон қилинади.\n17. Жамоатчилик кенгашининг раиси:\nжамоатчилик кенгашининг фаолиятига умумий раҳбарлик қилади;\nжамоатчилик кенгашининг мажлисларини чақиради ва кун тартибини белгилайди;\nжамоатчилик кенгашининг мажлисларида раислик қилади;\nжамоатчилик кенгашининг иш режасини, мажлиси баённомасини ва бошқа ҳужжатларини тасдиқлайди;\nжамоатчилик кенгаши қарорларининг ижросини назорат қилади;\nжамоатчилик кенгаши аъзоларининг зиммасига юкланган вазифаларни бажарилишини мувофиқлаштиради;\nвазирликнинг расмий веб-сайтида ва бошқа ресурсларда жойлаштириладиган жамоатчилик кенгашининг фаолияти тўғрисидаги маълумотлар таркиби бўйича таклифлар киритади ва уни вазир билан келишади;\nжамоатчилик кенгаши қарорларини бажариш масалалари юзасидан вазир билан ҳамкорлик қилади;\nжамоатчилик кенгашининг самарали ишини таъминлаш бўйича бошқа ваколатларни амалга оширади.\n18. Жамоатчилик кенгашининг раиси бўлмаган тақдирда, унинг ваколатлари ва мажбуриятларини раис ўринбосари бажаради.\n19. Жамоатчилик кенгаши раисининг ўринбосари:\nраис йўқлигида жамоатчилик кенгашининг мажлисларида раислик қилади;\nжамоатчилик кенгаши қарорларининг ижросини назорат қилиш бўйича ишларни ташкил этади;\nфуқароларни ва юридик шахсларнинг вакилларини қабул қилади, шунингдек, жамоатчилик кенгаши фаолиятига тааллуқли мурожаатларни кўриб чиқиш бўйича ишларни ташкил этади;\nжамоатчилик кенгашининг самарали ишларини таъминлаш бўйича бошқа ваколатларни амалга оширади.\n20. Жамоатчилик кенгашининг котиби:\nжамоатчилик кенгашининг фаолиятини услубий, ташкилий-ҳуқуқий ва ташкилий-техник жиҳатдан таъминлаш масалаларини ҳал қилади;\nжамоатчилик кенгашининг навбатдаги мажлисига барча зарур материаллар ўз вақтида тайёрланишини таъминлайди, вазирлик ходимларидан зарур ҳужжатлар ва маълумотларни сўраб олади;\nкун тартибига мувофиқ жамоатчилик кенгаши мажлислари ўтказилишини ташкил этади;\nжамоатчилик кенгаши ўтказиладиган сана, жой ва таклиф этиладиган шахслар рўйхатини жамоатчилик кенгашининг раиси билан келишади;\nжамоатчилик кенгашининг аъзоларини ва таклиф этилган шахсларни жамоатчилик кенгаши мажлиси ўтказиладиган жой, сана ва вақт ҳақида хабардор қилади;\nжамоатчилик кенгаши қарорларининг ижро этилиши устидан мониторинг олиб боради ва унинг натижаларини жамоатчилик кенгаши мажлисида кўриб чиқиш бўйича таклифлар киритади;\nжамоатчилик кенгаши мажлисининг баённомасини расмийлаштиради ва тасдиқланган баённоманинг жамоатчилик кенгаши аъзолари ҳамда бошқа манфаатдор шахсларга жўнатилишини таъминлайди;\nжамоатчилик кенгашининг самарали ишлашини таъминлаш бўйича бошқа ваколатларни амалга оширади.\n21. Жамоатчилик кенгашининг аъзолари ўз мажлисларида кўриб чиқиладиган масалаларни муҳокама қилиш ва ҳал қилишда ўз ваколатини бошқаларга ўтказиш ҳуқуқига эга эмас.\nЖамоатчилик кенгашининг мажлисида иштирок этиш имкони бўлмаган ҳолатларда, унинг аъзоси мажлис кун тартибидаги масалалар бўйича ўз фикрини ёзма шаклда юбориши мумкин. Бунда унинг фикри мажлисда кўриб чиқилади ва овоз беришда ҳисобга олинади.\nЖамоатчилик кенгашининг аъзолари:\nўз зиммаларига юкланган вазифаларни бажариш учун давлат органи томонидан ташкил этиладиган ҳайъат мажлисларида ва бошқа оммавий тадбирларда иштирок этади;\nжамоатчилик кенгаши иш режаларининг лойиҳаларини тайёрлайди, уларни жамоатчилик кенгашида кўриб чиқиш учун киритади ва тасдиқланган иш режалари бажарилишини таъминлайди;\nвазирлик фаолиятининг самарадорлигини ошириш бўйича таклифлар ва тавсияларни ишлаб чиқишда ҳамда амалга оширишда қатнашади;\nвазирлик ходимлари, уларнинг оила аъзолари билан учрашувлар ўтказади ва уларнинг ҳуқуқлари, эркинликлари ҳамда қонуний манфаатларини таъминлаш бўйича таклифларни жамоатчилик кенгашига киритади;\nжамоатчилик кенгашининг кун тартибига киритилган масалалар юзасидан таҳлилий материаллар тайёрлайди;\nжамоатчилик кенгашининг ваколатига кирадиган масалалар билан боғлиқ мурожаатларни кўриб чиқади ва натижалари бўйича тегишли ҳужжатларни тайёрлайди;\nжамоатчилик кенгашининг зиммасига юкланган вазифалар ва функцияларга мувофиқ бошқа ваколатларни амалга оширади.\n22. Жамоатчилик кенгаши фаолиятининг асосий масалалари унинг мажлисида кўриб чиқилади. Жамоатчилик кенгашининг мажлиси унинг иш режалари асосида ҳар чоракда камида бир марта чақирилади.\nЖамоатчилик кенгашининг раиси жамоатчилик кенгаши аъзоларининг учдан бир қисмининг ёзма мурожаати асосида унинг навбатдан ташқари мажлисини чақириши мумкин.\n23. Жамоатчилик кенгашининг мажлисларига бошқа давлат органлари, нодавлат нотижорат ташкилотлари ва фуқаролик жамияти институтларининг вакиллари таклиф этилиши мумкин.\n24. Жамоатчилик кенгаши мажлиси кун тартибининг лойиҳаси котиб томонидан жамоатчилик кенгаши аъзоларининг таклифлари ва жамоатчилик кенгаши раисининг топшириғи асосида шакллантирилади.\n25. Жамоатчилик кенгашининг мажлисини унинг раиси олиб боради. Раис иштирок эта олмаган ҳолатларда, мажлисни унинг ўринбосари олиб боради.\nЖамоатчилик кенгашининг мажлисида вазир ва унинг ўринбосарлари ва бошқа ходимлар иштирок этиши мумкин.\n26. Жамоатчилик кенгашининг мажлиси, агар унда жамоатчилик кенгаши аъзоларининг камида учдан икки қисми (кворум) иштирок этган тақдирда ваколатли ҳисобланади.\nМажлисни ўтказиш учун кворум шаклланмаган тақдирда, жамоатчилик кенгашининг янги мажлиси ўтказиладиган сана эълон қилинади.\n27. Жамоатчилик кенгашининг қарори мажлисда иштирок этаётган жамоатчилик кенгаши аъзоларининг оддий кўпчилик овози билан қабул қилинади.\n28. Жамоатчилик кенгашининг ҳар бир аъзоси қабул қилинаётган қарорлар бўйича ўзининг фикрини ёзма шаклда ифодалашга ҳақли. Унинг фикри жамоатчилик кенгаши мажлисининг баённомасига мажбурий тартибда қўшиб қўйилади.\n29. Жамоатчилик кенгашининг мажлисида қабул қилинган қарор баённома билан расмийлаштирилади. Жамоатчилик кенгаши мажлисининг баённомаси котиб томонидан имзоланади, мажлисга раислик қилувчи томонидан тасдиқланади ва уч кун муддатда вазирликка, жамоатчилик кенгаши аъзоларига ва манфаатдор шахсларга юборилади.\n30. Жамоатчилик кенгашининг қарорини тезлик билан қабул қилиш зарурияти туғилганда, унинг раиси ташаббуси билан қарор жамоатчилик кенгашининг аъзолари билан келишилган ҳолда сўров йўли билан қабул қилиниши мумкин.\nВазирлик жамоатчилик кенгашининг қабул қилган қарорига қўшилмаган ҳолларда, жамоатчилик кенгашининг қарорини олган кундан бошлаб ўн кундан кечикмай унга асослантирилган эътирозини ёзма шаклда юборади.\n31. Жамоатчилик кенгашининг котиби кенгаш аъзолари кўмагида жамоатчилик кенгаши қарорлари ижросининг боришини ўрганади ва кўриб чиқади, зарур бўлган ҳолларда, жамоатчилик кенгашининг раисига тегишли таклифлар киритади.\n32. Жамоатчилик кенгашининг фаолиятини моддий-техник жиҳатдан таъминлаш вазирлик томонидан, шунингдек, қонун ҳужжатларида тақиқланмаган бошқа манбалар ҳисобидан амалга оширилади.\n33. Жамоатчилик кенгашининг фаолияти унинг низомига ва Ўзбекистон Республикасининг қонун ҳужжатларига мувофиқ эканлиги вазир томонидан назорат қилинади.\n34. Жамоатчилик кенгашининг ва вазирнинг жамоатчилик кенгаши фаолияти билан боғлиқ қарорлари устидан белгиланган тартибда шикоят қилиниши мумкин.


SHOFIRKON TUMANI TARIXI\n1993 йил Ҳазрат Баҳоуддин юбилейларидан сўнг Покистондан Шайх Зулфиқор Аҳмад Нақшбандий ҳазратлари Бухорога келиб, Етти пири комиллар қабрларини зиёрат этдилар. Ҳазрат Хожа Ориф ар-Ревгарий мақбараларида тиловат этгандан сўнг бир асардан парчани ўқидилар. У киши билан ҳамроҳ бўлган бухоролик олимлар: «Бу кимнинг асари, қандай гўзал асар?» деб ҳайратланиб савол берди. Ҳазрат Зулфиқор Аҳмад ҳам ҳайратланиб: «Ахир мен боболарингиз Хожа Орифнинг «Орифнома» асарларидан бир парчани ўқиб бердим-ку, наҳотки сизлар уни эшитмаган бўлсангиз?» дедилар.\nҲазрат Хожа Муҳаммад Ориф Хожа Орифи Моҳитобон номи билан машҳурдир. Бу зоти шариф Бухоро вилояти Шофиркон тумани Ревгар қишлоғида тутилганлар. Шу боис Ғарбу Шарқда ар-Ревгарий номи билан ҳам танилганлар. Маълумки, «Силсилаи шариф»даги ўнинчи ҳалқанинг пири муршиди Ҳазрат Хожаи Жаҳон Абдулхолиқ Ғиждувоний бўладилар, ўн биринчи ҳалқанинг пири муршиди Ҳазрат Хожа Муҳаммад Ориф Ревгарийдурлар. Бу зоти шариф шариату тариқат илмини Хожаи Жаҳондан ўрганганлар.\nНақл этилишича, Хожа Ориф ўрта бўйли, ой юзли, катта кўзли, қошлари камон, бутун вужудларидан мушку анбар ҳиди анқиб турадиган зот бўлган эканлар.\nХожа Ориф Ҳазрат Абдулхолиқ Ғиждувонийнинг тўртинчи халифалари ҳисобланадилар.\nҲазрати Махдуми Аъзам Даҳбедийнинг «Мақомати Хожа Абдулхолиқ Ғиждувоний» асарларида нақл қилинишича, Ҳазрат Хизр а.с. Ҳазрат Абдулхолиқ ҳузурларига келардилар. Шу пайт Ҳазратнинг ҳамма шогирдларини уйқу босарди. Суҳбат тугаб, Хизр а.с. кетганларидан сўнг шогирдлари беихтиёр уйқудан уйғонарди. Шогирдлар орасида энг ёши ҳисобланган Хожа Муҳаммад ар-Ревгарий Хизр а.с. суҳбатларидан баҳраманд бўлай деб, кўзларига туз сепадилар ва оғриқнинг қаттиқлигидан у кишига уйқу ғалаба қилолмайди. Натижада улуғларнинг суҳбатидан баҳраманд бўладилар. Бу ҳолни кўриб Хизр а.с. Хожа Орифга дейдилар: «Сиз Ориф бўлгайсиз, иншаоллоҳ!»Хожа Хизр а.с. нафасларинингбарокатидан бутун дунёга Хожа Ориф номи билан машҳур бўлдилар.\nҚуйидаги нақл ҳам мазкур «Мақомот»да бор: Ҳазрат Абдулхолиқ хизматларида Хожа Аҳмад Сиддиқ, Хожа Авлиёи Кабир (Калон), Хожа Сулаймон камарбаста бўлиб турганларида, ногоҳ уларнинг ҳар учовлари кўнглида: « Ажабо, бизнинг ёшимиз ҳам, даражамиз ҳам, этаётган хизматимиз ҳам Хожа Ориф ар-Ревгарийдан улуғ, лекин нега Ҳазрати пирнинг иноят назарлари Хожа Орифга баланддур?» деган фикр келади.\nҲазрат Абдулхолиқ каромат нури ила уларнинг бу фикрини билдилар ва дедилар: «Эй фарзандларим! Хожа Орифни қидириб топинглар!» Улар излаб авлиёлар сарвари, атқиё қофиясолори Хожа Орифни топдилар. Ул зоти шариф ярим вайрона бир масжид ичида дуру гавҳар каби товланиб, зикр қилиб турардилар. Ул кишининг бошлари устида Каъба соя қилиб турарди. Бу ҳолни кўриб улар Ҳазрат Хожа Орифнинг оёқлари остига ўзларини отиб, узр сўрадилар ва Хожа Ориф даражалари баланд эканлигига иймон келтирдилар.\n«Рисолаи Сиғноқий» асарида баён этилишича, кунлардан бир кун Хожа Аҳмад Яссавий таом пишираётиб, муриди Хожа Дўғийни Ғиждувонга бориб, Хожа Абдулхолиқ Ғиждувонийдан қаттиқ олиб келишни буюради, Хожа Дўғий Ғиждувонга етиб бормасданоқ Ғиждувонийнинг халифаси Хожа Ориф Ревгарий Ахмад Яссавий хузурига қаттиқ олиб келади. Бундан хабар топган Хожа Дўғий: «Орифнинг ҳоли мендан устун келди»,дея Хожа Орифнинг камолотини эътироф этади.\nХожа Ориф ар-Ревгарий «Орифнома» номли асарнинг муаллифи ҳисобланадилар. Бу китоб Нур қасабасида 622 ҳижрий йилда (мелодий 1225) ёзилган экан.\nЛекин биз то 1993 йилгача Хожа Орифнинг «Орифнома» асарларини ҳатто номини билмасдик. Чунки қатағон замонасида кўплаб нодир асарлар қатори бу ҳам йўқотилган эди. 1993 йил Ҳазрат Баҳоуддин юбилейларидан сўнг Покистондан Шайх Зулфиқор Аҳмад Нақшбандий ҳазратлари Бухорога келиб, Етти пири комиллар қабрларини зиёрат этдилар. Ҳазрат Хожа Ориф ар Ревгарий мақбараларида тиловат этгандан сўнг бир асардан парчани ўқидилар. У киши билан ҳамроҳ бўлган бухоролик олимлар: «Бу кимнинг асари, қандай гўзал асар?» деб ҳайратланиб савол берди. Ҳазрат Зулфиқор Аҳмад ҳам ҳайратланиб: «Ахир мен боболарингиз Хожа Орифнинг «Орифнома» асарларидан бир парчани ўқиб бердим-ку, наҳотки сизлар уни эшнтмаган бўлсангиз?» дедилар. Олимлар ҳақиқий ҳолдан Шайхни воқиф этганларидан сўнг, Ҳазрат\nЗулфиқор Аҳмад зудлик билан Покистонга бориб, «Орифнома» асари ксериокопиясини Ҳожи\nЖонмуҳаммад Гуловга жўнатдилар.\nАсар форс-тожик тилида ёзилган экан. Уни ўзбек тилига таржима қилдик. Етмиш беш минг нусхада Тошкентдаги «Наврўз» нашриётда чоп этилиб, халқимиз мулкига айланди.\nХожа Ориф Ревгарий Моҳитобон (ҳижрий 560/ милодий 1166 йил — ҳижрий 660 / милодий 1263 йил, Шофиркон тумани Ревгар қишлоғи ) — хожагон-нақшбандия тариқатининг йирик намояндаси ва назариётчиларидан бири. Баҳоуддин Нақшбанднинг маънавий устозларидан ҳисобланади. «Қутбул авлиё» (валийлар йўлбошчиси) унвони билан машҳур. Абдухолиқ Ғиждувонийдан тасаввуф таълимотини ўрганган. Тасаввуфнинг ўзак жиҳатлари ва назарий масалалари ҳақида баҳс юритган «Орифнома» рисоласини ёзган. Унда тасаввуфнинг тавба мақомига (соликнинг аввалги барча гуноҳларидан тавба килиб, келажакда бирор гуноҳ ишни қилмасликка азму қарор бериши) алоҳида эътибор каратилган. Хожа Ориф Ревгарий тавбани «ислом динининг туғи» деб таърифлаган. Кўплаб шогирдлар тайёрлаган. Улар орасида энг машҳури Хожа Маҳмуд Анжир Фағнавийдир. Хожа Ориф Ревгарий Шофиркон шаҳрида дафн этилган. Қабрлари устига мақбара тикланган ва марқадлари зиёратгоҳ ҳисобланади.\nАюҳал Ориф! Пок ва пок эътиқодли бўл! Зеро чиркин кўнгил бутун аъзои баданни ҳаром қилгай! Ахир, Аллоҳнинг бизни қабул этиши ё этмаслиги айнан шу кўнгил туфайлидир!..\nШуни билгилки, солик учун бирламчи важд (завқ шавқ, ҳаяжон) лозимдурки, ул кашфнинг муқаддимаси ва кашф маърифатнинг ва маърифат мушоҳаданинг муқаддимасидур. Ва шундан сўнггина унга гайб эҳсони муяссар бўлгай! Солик кўз ўнгидан пардалар кўтарилган заҳоти унинг мушоҳадаси тиниқ кўзгуга айланур!\nУл қушки, бўйнида оғир юк осиқлик экан, қандоқ кўкка парвоз айласун? Соликким бу дунёда дилбандлиги бисёрдур, илоҳий парвоз қила олмас ва талаб водийсига қадам кўйолмагай!\nАюҳал Ориф! Шайтон лаъин ҳар саҳар ориф кишининг қалбига ваҳима солмоқ бўлиб савол бергай: «Бугун не тановул қилурсен?» Ориф дер: «Ўлимни тановул қилурмен!» Яна васваса қилурки: Либосинг йўқ қай либосни киюрсен?» Жавоб қилурки: «Бугун кафанни киюрмен!» Яна сўроқ қилур: «Қай ергаборурсен?» Жавоб қилурки: «Бугун борар ерим гўрдур!».\nАюҳал Ориф! Каломи Мажид ва ҳадиси набавий салоллоҳу алайҳи вассалламдан кейин машойихлар каломини тинглагилки, алар каломи қалбда тавфиқ ва (Аллоҳ ғазабидан) қўрқув сабабчисидир. Ва Аллоҳ таоло душманларидан нафрат этмоққа ва Аллоҳ ризоси бўлган ишлар билан машғул бўлмоққа боис бўлгай.\nАюҳал Ориф! Улуғ шайхлар демишлар: кимеки Аллоҳ таолодан бошқа зотни азиз этиб, иззат қилгай, батаҳқиқ шу иззати уни хор этгайдур!\nБу дунёда вужудинг билан ва охиратда қалбинг билан бўл!\nАвлиёлик аломати учтадир: биринчиси шуки, баланд даражани эгаллаганда ҳам камтар бўлмоқ, иккинчиси шуки, кудрати, сабру тоқати етгунча парҳезкорлик қилмоқ. Учинчиси шулки, то кучи етгунча инсоф қилмоқдур.\nБировни ҳаддан ташқари мадҳ этмоқ мажусийлик белгисидур ва бу иш Аллоҳ Таолони инкор этмоқ ила баробардур.\nОчлик зоҳидлар ва зикр орифлар таомидур.\nЗоҳид ва комил шахс улдурки, фатволарга амал этгай, акс ҳолда у васвос жиннидур.\nҚайси одамеки, тавба қилиб тағин гуноҳ ишларга қўл ургай, Аллоҳ таоло бундайларнинг тавбасини ҳаром қилгай ва аларга ҳаргиз назар ташламасдур.\nМазмуни: Афсус, Моҳитобон тупроқ остига пинҳон бўлди, қаламим қора кийинди, жигарим тилинди, сийнам чок бўлди. Унинг марҳум бўлган йили «қутби замон ва Орифи биллоҳ зери рақам»дан чиқади.\nУшбу байтдан 634 ҳижрий сана чиқар экан, демак Хожа Ориф мелодий 1234 (35) йилда вафот қилганлар.\nМанба:Садриддин Салим, Самад Азимов. Буюк ғиждувонийлар. 2006


::PHP дастурлаш олами::\nLAT RU UZ\n1-дарс. Кириш. Андроид билан танишиш 2-дарс. Android Studio ни ўрнатиш 3-дарс. AVD ташкил этиш. Биринчи илова. Android - лойиханинг тузилиши Тўлиқ версияси\n3-дарс. AVD яратиш. Биринчи илова. Android лойиханинг тузилиши\nЯратилган иловаларни текшириб кўриш учун бизга компьютерга уланган смартфон керак бўлади.\tЛекин доим ҳам бизда бундай шароит бўлавермайди. Шунинг учун Android Studio дастурлаш муҳити бизга виртуал қўрилма яратиб олиш имконини берган.\tВиртуал қурилма бизга дастур лойиҳасини текшириб кўриш имконини беради. Бу виртуал қурилмани биз Android Virtual Device, яъни қисқа қилиб AVD деб юритамиз\tБу Android тизими асосида ишлайдиган смартфонларнинг эмулятори ҳисобланади\nЭмуляторни яратиш учун биз Android Studio дастур муҳитида битта кичкинагина илова яратишимиз керак бўлади\tШунинг учун аввал биринчи иловани яратишни ўрганамиз\nИлова яратиш учун биз Android Studio да лойиҳа яратишимиз керак бўлади.\tЛойиҳа яратиш жараёнида унинг таркибида модул яратилади. Бу модулда биз илова экрани ва дастур кодини ёзамиз ва бу модулни ишга юклаш орқали иловага эга бўламиз.\tШу сабабли, модулни илованинг дастлабки коди лойихани эса контейнер, яъни модулни таркибида сақловчи сифатида қабул қиламиз.\nОддий қилиб тушунтирсак, лойиха тузилиши қуйидагича бўлади:\nБу холатда битта лойихада битта модул борлиги кўриниб турибди. Лекин, битта лойихада бир нечта модул бўлиши ҳам мумкин\nБу ерда биринчи лойиҳада иккита модул, иккинчи лойиҳада эса учта модул борлиги кўриниб турибди\tЛойиҳани ишга туширган вақтда айнан қайси модулни юклаш кераклиги кўрсатилади ва бу модул битта алохида илова ҳисобланади.\tДемак, битта лойиҳада бир нечта Android илова яратилар экан!\nҲозир қайси усул яхшилигини таъкидлаб ўтирмаймиз. Сизга қайси қулай бўлса шуни қилишингиз мумкин,\tяъни ҳар бир модул учун биттадан лойиха, ҳамма модул учун битта лойиҳа ёки бир қанча модул учун битта лойиҳа.\tБуни ўзингиз хал қилинг!\nМен эса, startandroid.ru сайти муаллифининг фикрини қўллаган ҳолда, барча модулларни битта лойиҳада яратишни танлайман.\nAndroid Studio ни ишга туширамиз. Дастурни ишга юклаш учун бош менюда унинг нишони ўрнатилган вақтда хосил қилинган бўлади.\tАгар бундай бўлмаса, Сиз дастурни олдинги дарсимизда кўрсатилган папканинг bin номли папкасида топишингиз мумкин. У ерда studio.exe ёки 64 разрядли Windows бўлса studio64.exe файли мавжуд бўлади.\nДастурлаш муҳити очилди. Бу ердан Start a new Android Studio project ни танлаймиз.\nЛойихани яратиш ойнаси очилди. Ўзимизга керакли майдонларни тўлдирамиз\nApplication name - лойиханинг номи. Бу ном Android Studio муҳити очилганда лойихалар рўйхатида кўрсатиб турилади\tБу ерга Android darslar(Android lessons) деб ёзамиз\nCompany Domain - сайт номи. Бу ерга сайт номини киритамиз, мисол учун менда бу - murodjon.uz\nPackage name - пакет номи. Бу ном Java дастурлаш тилининг тушунчаси. Бу ҳақида батафсил ушбу манзилдан билиб олишингиз мумкин\nМен эса ўзим тушунганимча қисқароқ қилиб айтиб бераман.\nПакетлар кўп бўлса уларни битта папкада ушлаб туриш мумкин эмас. Баъзан катта дастурларда пакетлар минглаб, ҳатто, ўн минглаб яратилади. Уларни битта папкада сақлаш пакетдан фойдаланувчига ноқулайликлар олиб келади.\tШунинг учун каталоглаштириш механизми ишлаб чиқилган ва бу Java га ҳам алоқадор.\tJava дастурлаш тилидан фойдалангандан физик синф элементи алохида папкада сақланади.\tУнинг структураси қуйидаги қоидага бўйсунади. Масалан, ишлаб чиқиладиган махсулот бирор тижорат ташкилотиники бўлса, унинг дастулабки каталоги com билан белгиланади.\tУндан сўнг ташкилот номи, масалан, ChinorElegant, сўнгра эса лойиха номи келади. Бизнинг мисолимизда:\tuz - Ўзбекистон сайти, murodjon - сайт учун олган ном ва androiddarslar - лойиха номи.\nЭътибор берган бўлсангиз, лойиха номида олдинги берилган ном пробел белгиси билан ажратиб, бош ҳарфлар билан ёзилди.\tКейинги ном эса пробел қўйилмасдан, кичик ҳарфлар билан ёзилди. Шунга албатта эътибор беришингизни сўрайман.\tАгар ёзилган ном нотўғри бўлса, юқоридаги расмда кўрсатилган ойна қуйидаги кўринишда бўлади:\nХатоликлар қизил хошия билан ажратиб кўрсатилмоқда\nProject location - лойиҳанинг барча файллари сақланадиган жой. Барча лойиҳалар алоҳида папкада бўлишлиги учун мен уни D:\_AndroidStudioProjects\_Androiddarslar кўринишида белгиладим\nЮқорида келтирилган маълумотлар ҳозирча Сиз учун тушунарли бўлмаган бўлса, бундан хавотир олманг. Дарсларимиз давомида булар нимага кераклигини жуда яхши тушуниб оласиз.\nЭнди дарсни давом эттирамиз, яъни ойнадан Next тугмасини босамиз\nБу ойна қайси платформада код ёзишимизни ва Minimum SDKни сўрайди. Ҳозирча барчаси қандай бўлса шундайлигича қолдирамиз.\nNext тугмасини босамиз\nОйна ўзига керакли компонентларни юклаб олиши мумкин(одатда биринчи юклашда шундай бўлади).\nХосил бўлган ойнадан Empty Activityни танлаймиз.\nNext тугмасини босамиз. Хосил бўлган ойнада хеч нарсани ўзгартирмаймиз. Чунки ҳозирча булар ўзи нима эканлигини билмаймиз\nFinish тугмасини босамиз. Лойиҳа яратиляпти.\nAndroid Studio очилди. Дастлаб у Сизга маслахатлар ойнасини кўрсатиши мумкин. Агар у Сизга керак бўлмаса байроқча(Checkbox) белгисини олиб ташланг ва Close тугмасини босинг\nДастур муҳити остки қисмида жараённи кўрсатиб турувчи майдон бор. Агар у кўриниб турган бўлса, демак қандайдир жараён амалга оширилмоқда ва кутиб туриш талаб этилади.\nВа ниҳоят лойиҳа очилди.\nШу оннинг ўзидаёқ тахрирлаш учун бир қанча файллар бериляпти. Уларга ҳозирча хеч қандай ўзгартиришлар киритмаймиз.\nДастур муҳити ойнасининг чап қисмида app сўзини кўриб турибмиз. Бу модул ҳисобланади\tЎзгаришсиз қабул қилинганда (default, по умолчанию) лойиҳа яратиш жараёнида app модули хосил бўлади.\tБу албатта қизиқ, лекин унга ҳозирча эътибор қаратмаймиз ва ўзимизнинг модулимизни яратамиз.\tАйтиб ўтишим керак, биз ҳозирча app модулини ишлатмасак ҳам уни ўчириб юборишни Сизга маслахат бермаган бўлардим.\tЧунки, биз лойиҳани яратиш чоғимизда айнан шу модулга боғлиқ холатлар мавжуд бўлиши муқаррар(!). (Яна билмадим!)\nШундай қилиб лойиҳа яратилди. Энди шу лойиҳа таркибида ўзимизнинг модулимизни яратамиз.\tЯна бир марта такрорлаб ўтамиз, келгусида ҳар бир дарсимиз учун яратиладиган модул айнан шу лойиҳа таркибида бўлади.\tМодул яратиш ҳам лойиҳа яратиш билан деярли бир хил кўринишда бўлади.\nМодул яратиш учун File менюсидан New, ундан NewModule ни танлаймиз(кейинчалик File->New->New Module тарзида берамиз).\nХосил бўлган ойнадан модул типини танлаймиз: Phone & Tablet Application\nNext тугмасини босамиз ва юқоридаги ойна каби керакли майдонларни тўлдирамиз\nApplication/Library name - смарфоннинг иловалари рўйхатида кўринувчи илова номи.\nModule name - бу модулнинг номи. Бу лойиҳанинг чап томонида кўринувчи рўйхатда акс этади (app каби). Модул номини киритишда кейинчалик осон топиш учун startandroid.ru сайтида чоп этилган мақола муаллифининг андозасидан фойдаланамиз.\tАндозага кўра, модул номини белгилаш учун p<дарс номери(000)><лойиха номери(0)> дан фойдаланамиз\tМасалан, бизнинг биринчи иловамиз бўлгани учун уни қуйидагича белгилаймиз: p0031firstproject. Бунда p - лойиҳа, 003 - 3-дарс, 1 эса дарсдаги биринчи модул.\nPackage name - пакет номи. Уни тахрирлаш учун майдон тўғрисидаги Edit (Ҳозир у бизнинг расмда Done кўринишида турибди) га чертамиз ва firstproject нинг олдига p0031 ни киритиб қўямиз\nMinimum SDK - ўзгаришсиз қолдирилади ва Next тугмасини босамиз.\nНавбатдаги ойнадан Empty Activityни танлаймиз ва Next тугмасини босамиз.\nБу ерда ҳеч нарсани ўзгартирмаймиз\nFinish тугмасини босамиз ва кутамиз.\nБир оз муддатдан сўнг модул яратилади ва биз уни лойиҳанинг чап томонидаги рўйхатда кўришимиз мумкин.\tРўйхатдаги p0031firstproject - биз яратга янги модул номи.\nБу модулни очиб, таркибини кўришимиз мумкин. Қисқача қилиб танишиб чиқадиган бўлсак, модулдаги AndroidManifest.xml файли дастур манифести ёки илованинг конфигурацияси.\tjava ва унинг таркибидаги бошқа папкаларда бизнинг илова учун ёзилган барча кодлар жойлашади.\tres - папкасида турли типдаги файл-ресурслар жойлашган бўлади.\nБуларнинг барчаси билан дарслар давомида тўлиқ тушунчаларга эга бўлиб борамиз.\nЭнди дастурни ишга тушириб кўрамиз. Бунинг учун бизга мос модул керак бўлади. Уни юқоридаги рўйхатдан танлаймиз.\nКеракли модулни танлагандан кейин, бироз ўнгроқда жойлашган яшил учбурчак тугмани ёки клавиатурадан Shift+F10 тугмалар комбинациясини босамиз.\nОлдин таъкидлаганимиздек, бизга реал Android қурилма ёки эмулятор керак бўлади.\nҲозирча биз дастурни ишга юклай олмаймиз, чунки бизнинг рўйхатда хеч қандай қурилма йўқ. Шу холатда бирор Android қурилмани USB орқали улаш мумкин ва у рўйхатда пайдо бўлади\t(Албатта драйвер ёки созламаларда муаммолар бўлмаса).\nЁки янги эмулятор яратишимиз мумкин. Бунинг учун Create New Virtual Device тугмасини босамиз.\nБу ердан форм-фактор қурилмани танлаш мумкин. Ўз холатича қолдирамиз ва Next тугмасини босамиз.\nКейин x86 Images вкладкасига ўтиб у ердан Download сўзи бўлмаган образни танлаймиз, чунки у юклаб бўлинган бўлади ва ундан фойдаланишимиз мумкин.\nҲозирги холатда бизда Android нинг 7.1.1 версияси ўрнатилган бўлиб, ундан фойдаланиш мумкин. Агар Сизга бошқа версия керак бўлса, у холда уни юклаб олишингиз мумкин.\tNext тугмасини босамиз.\nКейинги қадамда биздан Эмуляторга ном беришни ва унинг созламаларини тўғрилашни талаб қилади.\tБарчасини қандай бўлса, шундайлигича қолдирамиз.\nFinish тугмасини босамиз. Натижада олдинги ойнада янги яратилган эмуляторнинг номи пайдо бўлди. Энди ундан фойдаланиш мумкин.\nЭмуляторни танлаб OK тугмасини босамиз\nБир қанча вақтдан сўнг(орадан дақиқалар ўтиши мумкин) эмулятор экранингизда пайдо бўлади\nКўриб турганимиздек, экранда эмулятор ишга тушади, ундан сўнг унинг ойнасида Android тизими юкланади ва охирида бизнинг илова дастуримиз кўринади.\nСарлавҳада First Project деган ёзув турибди. Айнан шу ёзувни биз модул яратиш вақтида кўрсатган эдик.\tХуллас, агар шу ергача мувафақиятли келган бўлсангиз, у холда Сиз биринчи Android иловангизни ишга туширган бўласиз ва бунинг учун Сизни табриклаймиз.\nНасиб қилса ҳали олдимизда юзлаб бундай иловаларни ишга юклаш турибди ва биз бунга албатта эришамиз дея умид қиламан.\nАгар эмулятор Сизнинг иловангизни кўрсатмаган бўлса, у холда Android Studio бу эмуляторни кўряптими ёки йўқ - буни текширинг.\tБунинг учун дастур муҳитининг қуйи қисмида жойлашган Android Monitor ни чертинг.\nАгар эмулятор рўйхатда мавжуд бўлсаю, иловангиз кўринмаган бўлса, у ҳолда яна бир марта shift+F10 тугмалар комбинациясини ишга туширинг.\nАгар эмулятор рўйхатда бўлмаса, у холда эмуляторни ёпинг ва бошқатдан ишга юкланг.\nОгоҳлантириб қўйиш керак, дарсларда келтирилган скриншотлар баъзи ўринларда бир-биридан фарқ қилиб қолиши мумкин.\tМасалан, 2.3.3 га ёзилган код. Ҳозир эса биз 7.1.1 ни кўриб ўтдик. Янги версияларда янги компонентлар қўшилиб боради. Эскилари эса одатда ўз холича қолади.\tЎзгаришлар етарли даражада кам бўлади ва бу ҳақида албатта эскирган компонент сифатида эълон қилинади\nСизда лойиха очилган бўлса, Android Studio дастур муҳити кейинги ташрифингизда шу лойихани очиб беради. Агар Сиз янги ўрнатилганда кўринган старт ойнасини кўришни хохласангиз у холда File->Close Project буйруқлар кетма кетлигини амалга оширишингиз керак\tШунингдек, фойдаланувчи номини крилл харфлари билан берманг, бу албатта кейинчалик Сизга муаммо келтириб чиқаради.\nКейинги дарсимизда иловамизга турли элементлар ўрнатиш ва уларнинг хусусиятларини ўзгартиришни ўрганамиз


Ўсимликлар ҳимояси соҳаси бўйича мутахассисларга сертификат берилади | NORMA.UZ\nЎсимликлар ҳимояси соҳаси бўйича мутахассисларга сертификат берилади\nВазирлар Маҳкамасининг 11.05.2022 йилдаги “Хусусий секторда ўсимликлар ҳимояси соҳасида хизмат кўрсатадиган юридик шахслар ходимларининг ва жисмоний шахсларнинг малакасини ошириш ҳамда уларга сертификат бериш тартиби тўғрисидаги низомни тасдиқлаш ҳақида”ги 251-сон қарори қабул қилинди.\nМалака ошириш курслари шартнома асосида Ўсимликлар карантини ва ҳимояси агентлигининг Ўсимликлар карантини ва ҳимояси илмий-тадқиқот институтида белгиланган ўқув дастурига мувофиқ ташкил этилади. Уларнинг давомийлиги 72 соат бўлади. Курслар натижалари бўйича электрон шаклда сертификат расмийлаштирилади ва уч йил муддатга берилади.\nмалака ошириш курслари ҳамда сертификат бериш мақсади ва вазифалари;\nкурсларда ўқишга ҳужжат топшириш тартиби;\nмалака ошириш курсларида таълим жараёни сифатига қўйиладиган асосий талаблар;\nмалака ошириш курслари тингловчиларининг ҳуқуқ ва мажбуриятлари, уларни ўқишдан четлатиш асослари;\nўқитиш якунида малака имтиҳонини ўтказиш ва унинг натижаларига кўра тингловчиларга сертификат бериш;\nўсимликлар ҳимояси мутахассислиги бўйича сертификат берилган мутахассисларнинг давлат реестрини юритиш қоидалари.\nҲужжат Қонун ҳужжатлари маълумотлари миллий базасида эълон қилинган ва 11.05.2022 йилдан кучга кирди.


Бош сахифа > Раҳбарият > Бобомуродов Бекзод Нуриддинович\nТуғилган йили: 1983 йилда Навоий вилояти, Қизилтепа тумани\nМаълумоти: ҳуқуқшунос, кредит ва иқтисод\n2002-2004 йй. - Навоий вилоят ҳокимлиги Ишлар бошқармаси иш юритувчиси, референти\n2004-2008 йй. - Навоий вилоят ҳокимлиги капитал қурилиш, коммуникациялар, коммунал хўжалик ва ободонлаштириш масалалари котибияти референти\n2008-2010 йй. - Навоий вилоят ҳокимлиги Ишлар бошқармаси бош мутахассиси\n2010-2014 йй. - Навоий “Савдо комплекси” ОАЖ бошқаруви раиси\n2014-2015 йй. - Ўзбекистон Республикаси Истеъмолчилар ҳуқуқларини ҳимоя қилиш федерацияси Навоий вилояти ҳудудий бирлашмаси раиси\n2015-2015 йй. - Навоий вилояти ҳокимлиги уй-жой коммунал хўжалиги соҳасида ислоҳотларни амалга ошириш департаменти бўлим бошлиғи-бошлиқ ўринбосари\n2015-2015 йй. - Навоий вилояти қурилишда танлов савдолари ва нархларни шакллантириш ҳудудий консалтинг маркази бош мутахассиси\n2015-2019 йй. - Навоий вилояти қурилишда танлов савдолари ва нархларни шакллантириш ҳудудий консалтинг маркази директори\n2019 й. - ҳ.в. - “Қишлоқ қурилиш инвест” МЧЖ инжиниринг компанияси Навоий вилоят филиали директори\n2020 й - Вилоят ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари


Оптоэлектроника ҳақида — У ким, бу нима — QOMUS.INFO\nQOMUS.INFO > О ҳарфи > ОПТОЭЛЕКТРОНИКА\nОПТОЭЛЕКТРОНИКА (оптика ва электроника) — ёруғлик ва электр усулларидан фойдаланиб ахборотларни ишлаш, саклаш хамда узатиш масалалари билан шуғулланиладиган электроника бўлими. Радиоэлектроника ва ҳисоблаш техникасиниш тараққиёт босқичи сифатида юзага келди.\nОптоэлектроника яримўтказгич ва вакуум электроникадан оптик звеноси (фотонлар алоқаси) борлиги билан фарқ қилади. Фотонлар электр жиҳатдан нейтрал бўлганлигидан оптик алока каналида электр ва магнит майдонлари уйғотилмайди. Бу эса ахборотларни бузмасдан текис узатиш ва қабул қилишни таъминлайди. Ахборотлар ёруғлик нури ёрдамида узатилганда алоқа линиясида электромагнит энергияси тўпланиб қолмайди ва сочилмайди, шунинг учун ахборот кечикмай, бузилмай, ўз вақтида етказилади. Оптик тебранишлар частотасининг юкррилиги (10й—1015 Гц) ахборотларнинг кўп ва тез узатилишини таъминлайди.\nОптоэлектрониканинг асосий элементлари — ёруглик манбалари (лазерлар, ёруғлик диодлари), оптик муҳитлар (фаол ва сует) ҳамда фотоприёмниклар. Бу эле-ментлардан турли нисбатда ва айрим-айрим фойдаланиш мумкин. Оптоэлектроника 2 йўналиш — оптик (когерент Оптоэлектроника) ва электрооптик (оптроника) йўналишда ривожланди. Ҳисоблаш техникаси тизимини тузишнинг янги принципи ва усуллари, оптик алоқа, ахборотларни эслаб қолиш ва ишлаш когерент Оптоэлектроника билан боғлиқдир. Оптрониканинг ривожланиши ёруғлик манбалари ва фотоприёмниклардан тўғри фойдаланишга асосланган. Оптрон схемалар тузилиши жиҳатидан яримўтказгичларга нисбатан ихчам ва оддий бўлади. Оптрониканинг асосий элементи — оптрон. У электр ва оптик сигналларни кучайтириш ва ўзгартириш, алмашлаб улаш, модуциляциялаш ва б. ни бажаради.\nNext PostОРАН ҚАЛЪА


ОЧЛ. "Пахтакор" мағлуб бўлди ва ОЧЛни тарк этди / CHAMPIONAT.asia\n23:07Европа лигаси. "Вулверхэмптон" - "Олимпиакос", "Базель" - "Айнтрахт" учрашувининг асосий таркиблари маълум! 0 22:53"Тамбов" янги логотипини бошқалардан "ўғирладими"? 0 22:34"Ювентус"да режалар ўзгарди ва Погба трансферидан воз кечилди 0 22:18Сарри: "Юве" А Серия тарихидаги энг қийин чемпионатни ютганидан мамнун" 5 21:55WhoScored талқинига кўра мавсум рамзий жамоаси тузилди 14 21:40АПЛ клублари бешта ўзгаришга қарши овоз беришди 6 21:20Беларусь чемпионати. “Шахтёр” (Солигорск) – “Динамо” (Брест). Асосий таркиблар 16 21:15ЕЛ. “Севилья” – “Рома” ва яна бир баҳснинг асосий таркиблари маълум 4 20:45Гвардиола: “Зиданнинг тактикасини олдиндан башорат қилиш қийин” 39 20:38Назорат учрашуви. Ўзбекистон МТЖ - Ўзбекистон U-19 - 3:2 154 20:30Who Scored: Месси сўнгги 11 йилда тўққизинчи бор Европада энг зўри 44 20:15“Тоттенхэм” афсонаси Моуриньюнинг мураббийлар штабидан жой олди 1 19:58Лисакович ва Райкович “Локомотив” базасида тиббий кўрикдан ўтди 20 19:50ОФК Кубоги Ғарб минтақасидаги ўйинлар қаерда бўлиб ўтиши маълум 0 19:35Ла Лиганинг 2020/21 йилги мавсумида фойдаланиладиган расмий тўплар намойиш этилди 4\n21 май 2019 01:52\nТеглар : Ал АҳлиПахтакор\nОЧЛнинг 6-туридан ўрин олган "Ал Аҳли" - "Пахтакор" учрашуви ўтказилди.\n"Ал Аҳли" - "Пахтакор" 2:1\nГол: Омар ал-Сома (69, 1:0), Игорь Сергеев (88, 1:1), Абдулраҳмон Ғариб (90+2, 2:1).\n"Ал Аҳли": 33. Муҳаммад Овайс, 3. Муҳаммад Фатил, 17. Пауло Диаз (16. Нуҳ Иброҳим, 46), 23. Абдуллоҳ Тармин, 37. Абдулбосит Ҳинди, 75. Адерлан Сантос, 35. Юсуф Ҳарби (8. Тайсир ал-Жассим, 53), 7. Салман Мувашар, 10. Абдулфаттоҳ Асири, 21. Хорхе Семедо, 9. Омар Сома (с).\nЗахира: 66. Босим Солиҳ, 28. Айман Алҳулайф, 30. Ҳани Исмоил, 77. Омар Сирож\n"Пахтакор": 35. Санжар Қувватов, 34. Фарруҳ Сайфиев, 15. Егор Кримец (55. Марко Симич, 80), 23. Шерзод Аъзамов, 3. Ҳожиакбар Алижонов, 20. Одил Ҳамробеков, 27. Сардор Собирхўжаев (29. Владимир Козак, 63), 9. Жалолиддин Машарипов, 10. Драган Черан, 17. Достонбек Ҳамдамов (11. Игорь Сергеев, 46), 21. Марат Бикмаев.\nЗахира: 1. Элдборбек Суюнов, 4. Акрамжон Комилов, 6. Жаҳонгир Аҳмадов, 44. Собит Синдаров.\nОгоҳлантириш: Юсуф ал Ҳарби (38), Кримец (51), Ҳинди (73), Абдуллоҳ Тармин (82), Алижонов (86).\nЎЙИН ТУГАДИ! ОЧЛ БИЗ УЧУН ЭРТА ЯКУНЛАНДИ. ЧИРОЙЛИ ЎЙИН, УМИД ВА ИШОНЧ УЧУН "ПАХТАКОР"ГА РАҲМАТ! УЛАР БОШНИ ТИК КЎТАРИБ ОЧЛни ТАРК ЭТИШМОҚДА! ЖУДА ҲАМ АЛАМ ҚИЛМОҚДА МАҒЛУБИЯТ(((\n90+5. Зарбани дарвозабон ушлаб олди.\n90+4. Стандарт "Пахтакор"да.\n90+2. Гол! Ғариб чиройли зарбаси билан ҳисобни "Аҳли" томонига ўзгартирди.\n90+1. Бикмаев жароҳат олди.\n88. ГОООООООООООООООООООООООООООООООООООООООЛЛЛЛЛЛЛЛЛЛЛЛЛЛЛ!!!!! Сергеееееееееееееевввв!!!!!!! Чераннинг пасидан кейин Игорь бўш дарвозани ишғол қилди!\n86. Алижонов огоҳлантирилди.\n85. Саааааллл қолди, ишлар пишарди.... Қанотдан узатилган пасга Семеду бўш дарвоза томон зарба бериши мумкин эди. Бу вазиятда Алижонов қаҳрамонлик кўрсатди.\n"Аҳли" таркибида ўзгариш. Асири ўрнига Ғариб майдонга тушди.\n82. Сайфиевга қарши жуда кўпол ўйнагани учун Тармин огоҳлантирилди.\n80. Ўзгариш. Кримец ўрнига Симич майдонга тушди.\n78. Хавфли зарба! Абдулфаттохнинг берган зарбаси бирозгина ноаниқ кетди.\n76. Козакнинг зарбаси ноаниқ кетди.\n74. "Пахтакор" яхши вазиятга эга бўлди. Алижоновнинг қанотдан узатган пасига ҳеч ким ета олмади. Кейинчалик "Ал Аҳли" ҳавфли ҳужум ташкил қилди. Соманинг зарбаси ноаниқ кетди.\n73. Ҳинди огоҳлантирилди.\n72. Ана вазияттт!! Сергеев Машарипов узатган тўпга боши билан зарба берганди. Тўп тўппа тўғри дарвозабон турган жойга борди.\nШунча ҳужум қилдик, шунча зарба бердик...\n69. Гол! Сома қанотдан узатилган пасга боши билан зарба бериб, Қувватов дарвозасини ишғол қилди.\n68. Тарминнинг қанотдан ҳаволатиб узатган тўпини Аъзамов боши билан уриб юборди. Акс ҳолда унинг ортида ал-Сома гол уришга тайёр эди.\n67. "Пахтакор"дан ажойиб ҳужум! Бикмаевнинг заргарона пасидан кейин Сергеев дарвоза томон зарба берганди. Овайс тўпни ушлаб олди.\n65. ЗАРБАААААА!! Чераннинг узоқ масофадан берган зарбасини дарвозабон қайтарди.\n63. Ўзгариш. Собирхўжаев ўрнига Козак майдонга тушди.\n63. Сергеевнинг қанотдан узатган паси Черангача етиб бормади.\n61. УХХХХхххх!!! "Аҳли" жуда ҳам хавфли ҳужум ташкил қилди. Қанотдан узатилган пасга ал-Сома зарба бера олмади. Ундан ўтган тўпни Файзиев бурчакка чиқариб юборди.\n57. "Пахтакор" ҳимояга ётиб олмоқда. Барчаси яхшиликка бўлсин...\n56. Жаримадан тепилган тўп Машариповга тегди. У ўзини бироз йўқотиб қўйди.\n54. "Аҳли" жуда қулай нуқтадан жарима зарбасига эга бўлмоқда.\n53. "Ал Аҳли"да ўзгариш. Ал-Ҳарби ўрнига Тайсир ал-Жассим майдонга тушди.\n51. Омар ал-Сомага қарши қўпол ўйнагани учун Кримец огоҳлантирилди. Жаримадан узатилган тўпни эса ҳимоячилар бартараф этди. Бу паллада оффсайд ҳам қайд этилганди.\n47. Сайфиев қанотдан тўпни жарима майдончасига узатганди. Аммо тўпни дарвозабон ушлаб олди.\nИкккинчи бўлим бошида ўзгариш. Ҳамдамов ўрнига Сергеев майдонга тушди.\n45. Тайм сўнгида "Пахтакор"да йўқотиш. Ҳамдамов майдонни тарк этади. Унинг ўрнига Игорь Сергеев майдонга тушади.\n44. Диаз жароҳатланди. Унга тиббий ёрдам кўрсатилмоқда.\n38. Юсуф ал-Ҳарби огоҳлантирилди.\n37. Қувватов аввалига жаримадан тепилган тўпни қайтарди. Кейинчалик иккинчи темпда Семеду зарба берди. Тўп Кримецга тегиб, бурчакка қараб йўл олди. Юрагимиз ўйнади бироз...\n34. Машариповнинг хатоси туфайли "Аҳли" хавфли ҳужумга эга бўлганди. Агарда пас Кримецдан ўтганида "Аҳли" ҳисобни очарди. Аммо ҳимоячимиз ўз вақтида хавфни бартараф этди.\n33. Энди "Пахтакор" қанотдан стандартга эга бўлганди. Бироқ "подача" ўхшамади.\n31. "Аҳли"нинг жаримадан узатган пасини Черан боши билан уриб, бурчакка чиқариб юборди.\n26. ЗАРБААААААААА!!!! Мувашарнинг зарбаси Қувватов қўриқлаётган дарвозанинг устунига тегиб, майдонни тарк этди.\n23. Жарима зарбаси... Барчамиз Машарипов ёки Ҳамдамов тўпни тепади деб ўйлаб турганимизда Аъзамов зарба берди. У ўз зарбаси билан ҳимоячи эканлигини билдириб қўйди )))\n21. ЗАРБББАААААААА... ААААААААА!!!!! Машарипов ўзининг ажойиб ҳаракатлари билан дарвозага зарба беришга қулай вазиятга чиқиб борди ва зарба берди. Тўп дарвозанинг ёнидан ўтиб кетди.\n18. "Аҳли" ҳужумга ўтди. Мувашарнинг қанотдан узатган пасини дарвозабонимиз ушлаб олди.\n15. "Пахтакор" бироз ортга чекинди. "Ал Аҳли" кетма-кет ҳужумлар ташкил этмоқда. Аммо уларнинг ҳужумида "маза" йўқ.\n9. Собирхўжаев рақиб жарима майдончаси ичида йиқи(ти)лди Билмадим-у, бу вазиятда араблар йиқилганда албатта пенальти бериларди...\n8. "Ал Аҳли" тўлиқ таркиб билан ҳимояда.\n7. Жуда ҳам хавфли вазият. "Пахтакор" тезкор гол уришга интилмоқда. Алижонов яна олдинга ўтиб кетди. У тўпни Бикмаевга оширмоқчи бўлганди. Бироқ ҳимоячилар хавфни бартараф этишди.\n6. ЗАРБАААААААААААА!!!! Чераннинг пас оширишидан кейин Алижонов дарвозабон билан деярли бирга бир ҳолатга чиқиб бориб, зарба берди. Тўп бироз ноаниқ кетди.\n5. Ўйиннинг дастлабки 5 дақиқалиги ажойиб ўтди. Собирхўжаев ҳужумга ўтаётганди. Аммо ҳимоячилар тўпни қайтаришди.\n4. Омар ал-Сома қанотдан узатган тўпни Кримец бурчакка чиқариб юборди. Стандартдан эса мезбонлар унумли фойдалана олишмади.\n2. "Пахтакор" ҳужумга ўтганди. Аммо Чераннинг пас ошириши ноаниқ бўлди.\n20-сониядаёқ Машариповга қарши фол ишлатилди.\n- Учрашув бошланишига барчаси шай!\n- Учрашув бошланмоқда! "Пахтакор"га фақат ва фақат омад тилаймиз!


Янгиликлар стр. 103\nСирдарёликлар Янги йилни ҳам спорт билан қарши олишди\nСирдарё вилоятида жисмоний тарбия ва спортни ривожлантириш ҳамда оммавий спортга аҳоли ва ёшларни кенг жалб этиш мақсадида тизимли ишлар олиб борилмоқда.\n04.01.2021 13:19 davomini o'qish\nШахрилло Махмудовга ҳамдардлик билдирамиз\nЎзбекистон оғир атлетика федерацияси вакиллари номидан таъзия билдирамиз.\n04.01.2021 12:33 davomini o'qish\nПекин шаҳри 2022 йилда қишки Олимпия ўйинларини ўтказиш учун тайёр.\n04.01.2021 10:55 davomini o'qish\nИталия ОАВ: "Женоа" - "Лацио" ўйинининг энг яхши футболчиси - Элдор Шомуродов!\nГенуяликлар ҳужумчиси Элдор Шомуродов Италия А Серияси 15-тур доирасидаги "Женоа" - "Лацио" ўйинининг энг яхши футболчиси деб топилди.\n04.01.2021 10:34 davomini o'qish\n“Амирсой”да илк бор қор полоси бўйича учрашув ўтказилди\nКуни-кеча Бўстонлиқ туманидаги “Амирсой” дам олиш масканида қор полоси бўйича беллашув бўлиб ўтди.\n04.01.2021 09:22 davomini o'qish\nҚозоғистонлик мураббий боксчиларимиз ҳақида нима дейди?\nБокс бўйича Атланта-1996 Олимпиадасининг бронза медали соҳиби қозоғистонлик Болат Ниязимбетов ҳозирда ёш боксчиларга ушбу спорт сир-асрорларини ўргатмоқда.\n04.01.2021 08:47 davomini o'qish\nЎзбекистон оғир атлетика федерацияси — "Йилнинг энг яхши спорт ташкилоти"\nЎзбекистон Жисмоний тарбия ва спорт вазирлиги томонидан ўтказилган сўровнома якунларига кўра, Ўзбекистон оғир атлетика федерацияси "Йилнинг энг яхши спорт ташкилоти" деб топилди.\n30.12.2020 20:01 davomini o'qish\nSpark автомобили 10 ёшлик болага насиб этди\n28-29-30 декабрь кунлари Жисмоний тарбия ва спорт вазирлиги томонидан Ўзбекистон Миллий олимпия қўмитаси, Esports Uzbekistan, Full Level Esports ҳамкорлигида ташкил этилган «Янги йилга спорт билан!» шиори остидаги оммавий спорт фестивали ҳозиргина якунига етди.\n30.12.2020 19:10 davomini o'qish\nБугун «Миллий» стадионида Grand Final ғолиблари ҳамда 2020 йилнинг «Энг яхши спортчиси» тақдирланади\nЖисмоний тарбия ва спорт вазирлиги томонидан Ўзбекистон Миллий олимпия қўмитаси, Esports Uzbekistan, Full Level Esports ҳамкорлигида ташкил этилган «Янги йилга спорт билан!” шиори остидаги оммавий спорт фестивалининг сўнгги кунги мусобақалари бироздан сўнг бошланади.\n30.12.2020 11:37 davomini o'qish\nХалқаро спорт пресс ассоциацияси 2020 йилнинг энг яхшиларни аниқлади\nХалқаро спорт пресс ассоциацияси йилнинг энг яхшиларини аниқлади.\n30.12.2020 11:00 davomini o'qish\nЎзбекистонда 2021 йил қандай номланди?!\nЎзбекистонда ҳар йил декабрь ойида келаётган йилга ўзгача ном бериш одат тусига кирди.\n30.12.2020 10:40 davomini o'qish\nТошкентда машғулот ўтказган Қирғизистон терма жамоаси Бишкекка қайтди\nХабарингиз бор, Тошкентда икки ҳафта давомида бир нечта мамлакат терма жамоалари иштирокида халқаро ўқув-машғулот йиғини ўтказилган эди.\n29.12.2020 21:10 davomini o'qish\nЭнди Хитойда допинг жиноий жазоланади\n29.12.2020 20:10 davomini o'qish\n29.12.2020 18:20 davomini o'qish\nКелесда Ўзбекистон чемпионати бўлиб ўтди\nТошкент вилоятининг Келес шаҳарчасида спорт курашлари бўйича 2001-2003 йилларда таваллуд топган ёшлар ўртасида Ўзбекистон чемпионати бўлиб ўтди.\n29.12.2020 17:07 davomini o'qish\nСтраницы: [ 1 ] [ 2 ] [ 3 ] [ 4 ] [ 5 ] [ 6 ] [ 7 ] [ 8 ] [ 9 ] [ 10 ] [ 11 ] [ 12 ] [ 13 ] [ 14 ] [ 15 ] [ 16 ] [ 17 ] [ 18 ] [ 19 ] [ 20 ] [ 21 ] [ 22 ] [ 23 ] [ 24 ] [ 25 ] [ 26 ] [ 27 ] [ 28 ] [ 29 ] [ 30 ] [ 31 ] [ 32 ] [ 33 ] [ 34 ] [ 35 ] [ 36 ] [ 37 ] [ 38 ] [ 39 ] [ 40 ] [ 41 ] [ 42 ] [ 43 ] [ 44 ] [ 45 ] [ 46 ] [ 47 ] [ 48 ] [ 49 ] [ 50 ] [ 51 ] [ 52 ] [ 53 ] [ 54 ] [ 55 ] [ 56 ] [ 57 ] [ 58 ] [ 59 ] [ 60 ] [ 61 ] [ 62 ] [ 63 ] [ 64 ] [ 65 ] [ 66 ] [ 67 ] [ 68 ] [ 69 ] [ 70 ] [ 71 ] [ 72 ] [ 73 ] [ 74 ] [ 75 ] [ 76 ] [ 77 ] [ 78 ] [ 79 ] [ 80 ] [ 81 ] [ 82 ] [ 83 ] [ 84 ] [ 85 ] [ 86 ] [ 87 ] [ 88 ] [ 89 ] [ 90 ] [ 91 ] [ 92 ] [ 93 ] [ 94 ] [ 95 ] [ 96 ] [ 97 ] [ 98 ] [ 99 ] [ 100 ] [ 101 ] [ 102 ] 103 [ 104 ] [ 105 ] [ 106 ] [ 107 ] [ 108 ] [ 109 ] [ 110 ] [ 111 ] [ 112 ] [ 113 ] [ 114 ] [ 115 ] [ 116 ] [ 117 ] [ 118 ] [ 119 ] [ 120 ] [ 121 ] [ 122 ] [ 123 ] [ 124 ] [ 125 ] [ 126 ] [ 127 ] [ 128 ] [ 129 ] [ 130 ] [ 131 ] [ 132 ] [ 133 ] [ 134 ] [ 135 ] [ 136 ] [ 137 ] [ 138 ] [ 139 ] [ 140 ] [ 141 ] [ 142 ] [ 143 ] [ 144 ] [ 145 ] [ 146 ] [ 147 ] [ 148 ] [ 149 ] [ 150 ] [ 151 ] [ 152 ] [ 153 ] [ 154 ] [ 155 ] [ 156 ] [ 157 ] [ 158 ] [ 159 ] [ 160 ] [ 161 ] [ 162 ] [ 163 ] [ 164 ] [ 165 ] [ 166 ] [ 167 ] [ 168 ] [ 169 ] [ 170 ] [ 171 ] [ 172 ] [ 173 ] [ 174 ] [ 175 ] [ 176 ] [ 177 ] [ 178 ] [ 179 ] [ 180 ] [ 181 ] [ 182 ] [ 183 ] [ 184 ] [ 185 ] [ 186 ] [ 187 ] [ 188 ] [ 189 ] [ 190 ] [ 191 ] [ 192 ] [ 193 ] [ 194 ] [ 195 ] [ 196 ] [ 197 ] [ 198 ] [ 199 ] [ 200 ] [ 201 ] [ 202 ] [ 203 ] [ 204 ] [ 205 ] [ 206 ] [ 207 ]


Ўзбек футболининг довруғи янада ошади\n08.02.2011 17:40 | ЎФА\nПрезидентимиз Ислом Каримовнинг 2011 йил 19 январда қабул қилган «2011-2013 йилларда республикада футболни ривожлантириш ва моддий-техник базасини мустаҳкамлаш бўйича қўшимча чора-тадбирлар тўғрисида»ги Қарори мамлакатимизда спорт, хусусан, футболни оммалаштириш ва ёш спортчиларни тайёрлаш, қўллаб-қувватлашга қаратилаётган доимий эътиборнинг яна бир ёрқин ифодаси бўлди.\nМамлакатимизда спортнинг барча турлари қатори миллий футболимизни қўллаб-қувватлаш ва ривожлантириш, ёш футболчиларда профессионал иштиёқ, маҳорат ҳамда кўникмаларни юксалтириш, маҳоратли чарм тўп усталаридан мамлакат клублари ва терма жамоаларига ишончли захира шакллантиришга алоҳида эътибор қаратилмоқда. Давлатимиз раҳбарининг футболни ривожлантиришга оид қарорлари бунда муҳим дастуриламал бўлмоқда.\nНатижада юртимизда моҳир футболчиларнинг янги авлоди шаклланмоқда. Ўсмирлар, ёшлар, олимпия ва миллий терма жамоаларимиз, «Пахтакор», «Бунёдкор», «Насаф», «Машъал», «Нефтчи» каби клубларимизнинг халқаро мусобақалардаги натижалари ҳам бунинг далилидир. Давлатимиз раҳбари томонидан 2006 йил 1 майда қабул қилинган «Ўзбекистонда футболни ривожлантиришга доир қўшимча чора-тадбирлар тўғрисида»ги Қарорга биноан мамлакатимизда «Футболни қўллаб-қувватлаш» жамғармаси тузилди. Бугун мазкур жамғарма томонидан болалар ва ўсмирлар футболини ривожлантириш, янги ўқув-машғулот масканлари, хусусан, сунъий қопламали футбол майдонлари барпо этиш, футбол мактаблари моддий-техник базасини мустаҳкамлаш борасида кенг кўламли ишлар амалга оширилаётир.\nЮртимизда футболни ривожлантиришнинг профессионал тизими шаклланди, маҳаллий клубларнинг моддий имкониятлари ошиб бормоқда, футболнинг оммавийлиги ёшлар ўртасида соғлом турмуш тарзини кенг тарғиб этишга хизмат қилаётир.\nБир мисол. Агар беш-олти йил олдин фақат бир-икки жамоамиз хорижда ўқув-машғулот йиғинларини ўтказган бўлса, бугун мамлакатимиз олий лигасидаги кўплаб клублар қишки ўқув-машғулот йиғинини асосан Европа ва Осиё мамлакатларида ташкил этишмоқда. Дунёнинг номдор жамоалари билан назорат-синов учрашувларида майдонга тушмоқдалар. Хориждан тажрибали ва малакали футболчилар юртимизга таклиф қилинмоқда. Бугун олий лигадаги қатор жамоаларда хорижлик легионерлар тўп сураётгани, улар орасида дунё тан олган моҳир чарм тўп усталарининг ҳам борлиги ички соғлом рақобатни сезиларли равишда кучайтириш, ўйин сифати ва савиясини оширишда муҳим ўрин тутмоқда.\n2010 йил ўзбек футболи тарихида ёрқин ғалабаларга бой бўлди. Ўзбекистонлик ФИФА рефериси Равшан Эрматов ва унинг ёрдамчиси Рафаэл Ильясов Жанубий Африка Республикасида ўтказилган жаҳон чемпионатида энг кўп - 5та ўйин бошқарди. Равшан Эрматов ҳақли равишда 2010 йилда кетма-кет учинчи маротаба Осиёнинг энг яхши ҳаками, деб топилди, жаҳон футбол жамоатчилиги уни дунё ҳакамлари орасида иккинчи ўринга лойиқ кўрди.\nАргентинада ўтган ампутант-ногиронлар ўртасидаги жаҳон чемпионатида спортчиларимиз ҳақиқий жасорат ва фидойилик кўрсатиб, иккинчи маротаба жаҳон чемпиони бўлишди.\nПойтахтимизда 16 ёшгача бўлган футболчилар ўртасида ўтказилган Осиё чемпионатида ўсмирларимиз кумуш медалга сазовор бўлиб, жорий йилда Мексикада ўтказиладиган жаҳон чемпионати йўлланмасини қўлга киритишди. Истеъдодли футболчимиз Темур Ҳакимов Осиё чемпионатининг энг яхши ўйинчиси, деб топилди.\nФутзал бўйича миллий терма жамоамиз Тошкентда ўтказилган Осиё чемпионатида кумуш медалга сазовор бўлди. Шунингдек, ёш чарм тўп усталаридан таркиб топган бир қатор жамоалар кўплаб халқаро турнирларда муваффақият қозонишди.\nПрезидентимиз Ислом Каримов томонидан 2011 йил 19 январда қабул қилинган «2011-2013 йилларда республикада футболни ривожлантириш ва моддий-техник базасини мустаҳкамлаш бўйича қўшимча чора-тадбирлар тўғрисида»ги Қарор бу борадаги ютуқларимиз салмоғини янада оширишга хизмат қилади.\nМазкур қарорда юртимизда янги стадионлар барпо этиш, мавжудларини реконструкция қилиш, болалар ва ўсмирлар футбол мактабларини спорт жиҳозлари билан таъминлаш, малакали мураббийлар ва ҳакамлар тайёрлаш ишларини янада кучайтириш борасида муҳим вазифалар белгилаб берилган. Хусусан, жорий йилда пойтахтимиздаги «Бунёдкор», «Локомотив» стадионларида қурилиш-таъмирлаш ишлари якунланади, Самарқанддаги «Динамо» стадиони реконструкция қилинади, Қарши шаҳрида махсус футбол интернати очилади. Шунингдек, Олмалиқ ва Бекобод каби шаҳарларда замонавий талабларга жавоб берадиган стадионларнинг барпо этилиши, «Бухоро», «Фарғона», «Марказий» (Наманган) стадионларининг тубдан реконструкция қилиниши, «Навбаҳор», «Андижон» сингари кўплаб клубларимиз қошидаги болалар ва ўсмирлар футбол мактабларининг моддий-техник базаси мустаҳкамланиши, уларнинг энг замонавий футбол асбоб-анжомлари билан таъминланиши бу борадаги ишлар кўлами нақадар кенглигидан далолатдир.\n- Давлатимиз раҳбарининг мазкур қарори ўзбек футболини жаҳон талаблари даражасида тараққий эттириш йўлидаги ишларни янги босқичга олиб чиқишда муҳим омил бўлади,-дейди пойтахтимизнинг Олмазор туманидаги футболга ихтисослашган 16-болалар ва ўсмирлар спорт мактаби директори Равиль Имомов. - Илгари мактабимизда болалар футбол билан фақат ҳаво очиқ пайтдагина шуғулланардилар. 2010 йилда туманимизда учта сунъий қопламали футбол майдони барпо этилди. Уларда исталган фаслда машғулот ўтказиш имконияти мавжуд. Агар 10 йил олдин машғулот жараёнида ўртача тўрт болага битта копток тўғри келган бўлса, бугун ҳар бир бола турли ўлчамдаги 3-4та тўп билан таъминланган. Буларнинг барчаси давлатимиз томонидан футболни оммалаштиришга қаратилаётган юксак эътибор натижасидир.\nЮртимизда истеъдодли футболчилар кўп. Икки-уч йил олдин Лионель Месси, Хави, Криштиану Роналду сингари дунё тан олган футболчилар юртимизга келиб маҳорат сабоқлари ўтказишганида ёш йигитларимизнинг жисмоний ва техник маҳоратларига қойил қолишганини эътироф этишганди. Хусусан, «Бунёдкор» клуби тарбияланувчиси Шоҳжаҳон Ҳасановнинг унча-мунча профессионал футболчидан қолишмай тўп ўйнатиши уларни ҳам лол қилганди.\nМазкур қарорда ёш истеъдодларни излаб топиш, қўллаб-қувватлаш борасидаги ишларни янада кучайтиришга алоҳида эътибор қаратилган. Футбол мактаблари билан маҳаллий клублар ва терма жамоаларимиз ўртасидаги ҳамкорлик тизимини янада мустаҳкамлаш чора-тадбирлари белгиланган. Ватанимиз мустақилликка эришгунича футбол мураббийлари хорижда малака ошириш имкониятига эга эмасдилар. Эндиликда улар хориждаги машҳур футбол клубларида мунтазам равишда малака ва тажриба ошириб келмоқдалар. Бу малакали мураббийлар сафининг кенгайишига, бошланғич футбол таълимини янада юксалтиришга, пировардида ёш спортчиларимизнинг истеъдод ва маҳоратларини оширишга хизмат қилаётир.\nТажрибали ва салоҳиятли ҳакамнинг шуҳрати футболчиникидан асло кам эмас. Мазкур қарорда миллий футбол ҳакамлари мактабини янада такомиллаштириш, юртимиздаги ФИФА реферилари сафини кенгайтириш, бунинг учун барча илмий ва амалий салоҳиятни ишга солишга алоҳида урғу берилган.\nПрезидент қарорида миллий мухлислик маданиятини янада юксалтириш, бунда миллий атрибутлардан кенг фойдаланишга ҳам аҳамият қаратилган. Шунингдек, футболга ихтисослашган спорт журналистикасини изчил ривожлантириш, «Спорт» телеканали фаолиятини такомиллаштириш, ўзбек футбол нашрларини хорижий тилларда чоп этиш борасида ҳам муҳим вазифалар белгиланган. Ўзбек, рус ва инглиз тилларида чоп этиладиган «Ўзбекистон футболи» журналининг ташкил этилаётгани ғоят қувонарлидир.\nФутбол - миллионлар ўйини. У инсонни жисмонан чиниқтиради, тез ва тўғри қарор қабул қилишга ўргатади, ҳаётий позиция танлашга ундайди. Ҳар бир инсон ўз Ватани футболчилари ютуғини кўрганда, қалбида фахр-ғурур туйғулари жўш уриши шубҳасиз. Шу маънода Президентимиз Ислом Каримов раҳнамолигида амалга оширилаётган бу эзгу ишлар мамлакатимизда ҳар жиҳатдан баркамол авлодни вояга етказиш, халқимиз фаровонлигини таъминлаш, Ватанимиз шон-шуҳратини дунёга янада кенг намоён этишга хизмат қилади.


Дилда дардинг бўлмаса дарди саримни кавлама, дейди шоир Бобораҳим Машраб. Зеро, дарднинг рамзий ифодаси инсон кўнглининг кечинмалари.\nЁзсам кўнглим ёзилади, дейди Фарғона тумани Чимён қишлоғилик фахрий ўқитувчи Хуршидахон Қаҳҳорова. Вилоятимиз туманларининг олис қишлоқларидан йўлланган мактубларда таҳририят ижодий жамоасига дил сўзлар, талаб ва истаклар муҳрланган.\n“Фарғона ҳақиқати” га аталган қўлёзма шаклдаги бағишлов шеърларни ўқиб замон билан ҳамнафас яшаётган қалби уйғоқ одамларга чин юракдан миннатдорчилик билдирамиз. Дунёда битта аёл бўлса заргар топилади, деганларидек, газетамизнинг адади бироз пасайганига қарамай хатлар оқими барибир тинмайди. Бинобарин, “Фарғона ҳақиқати” нинг ўз ўқувчиси бор!!!\nМай ойининг ўзида маънавият бўлимига Хотира ва Қадрлаш кунига оид 30 га яқин мақола ва шеърлар келди. Газетхон йўллаган икки энлик хатни ўқиш, унга жавоб йўллаш ёки газета саҳифаларида эълон қилиш биз учун шараф. Келган хатларни қайд этиш дафтарига 159- рақам билан рўйхатга олинган Бувайда туманидан Эркин Хўжабой ўғлининг “Табаррук излар” сарлавҳали мақоласи билан танишиб чиқдик.\nМақола бувайдалик фидоий инсон Мақсудали Ҳайдаров ҳақида бўлиб, унинг туман тарихида муҳрланиб қоладиган эзгу ишлари қаламга олинади. Саксонинчи йилларда халқ хўжалигининг барча соҳаларида фаолият кўрсатган меҳнат қаҳрамонларининг номлари бирма-бир қайд этилади. Оталарнинг ўша йилларда чеккан заҳматлари, собиқ тузумнинг турли тўсиқларига қарамай, аҳолининг газ, ичимлик суви, электр энергияси билан таъминлаш йўлидаги саъй-ҳаракатлари жонли лавҳалар билан ифодаланади. Лекин мақола ҳажман катта бўлгани сабабли газетага чоп этиш имкони бўлмади. Эркин акадан эса замонамиз қаҳрамонлари ҳақида лавҳалар ёзиб йўллашларини сўраб қоламиз.\nФалсафа фанлари номзоди, андижонлик мухлисимиз Ёқубжон Тошпўлатовнинг “Соҳибқирон ҳақида китоб” сарлавҳали мақоласи ҳам жуда ўқимишли бўлиб, унда баъзи бир мавҳум лавҳалар, ноаниқ маълумотлар учрагани сабабли чоп этилмади.\n“Нуроний” жамғармаси Бувайда туман бўлими раиси И.Эназаров “Сўнмас кунлар шуҳрати” номли мақоласида туманнинг Чўтака қишлоғилик Иккинчи жаҳон уруши қатнашчиси Фозилжон Тўйчибоев ҳақида қизиқарли маълумотлар келтиради. Муаллиф мақоласида “Фронтдан хатлар” номли китоб ва архив материалларидан фойдаланиб Фозилжон отанинг қаҳрамонликлари ҳақидаги лавҳаларни ёзади.\nДарҳақиқат, Иккинчи жаҳон уруши хотиралари достонларга, китобларга сиғмайдиган мисли кўрилмаган воқеа. Уруш ҳақида номалар йўллаган барча муштарийларимиз том маънода боболар жасоратини тилга олиб, азиз номларини ёд айлаб фарзандлик бурчларини адо этдилар.\nТаниқли шоира Малика Мирзонинг “Таҳсиннома” достонидан парча, Зокиржон Фозилнинг “Ота дуоси”, ”Ўзбекистон тумани, Яйпан шаҳридан Баҳодир Қироновнинг «Амир Темур монологи”, Бешариқ тумани 1-умумтаълим мактаби ўқитувчиси Хуршид Каримнинг Орол денгизига бағишланган шеърини газетамизнинг келгуси сонларида чоп этишни режалаштирдик.\nФарғона вилоят тарихи ва маданияти давлат музейи илмий ходимлари Ш. Азизова, Ш. Юнусованинг “Муҳаммад Юсуфни хотирлаб”,“Буюкларнинг ҳаёт йўли”, Фарғона ихтисослаштирилган санъат мактаби ўқувчиси Мубинабону Умархўжаеванинг “Анъанавий мерос”, Марғилон педагогика коллежи мусиқа таълими ўқитувчилари У.Раҳмонов, Л.Турсуноваларнинг “Кўнгилдаги оҳанглар”, Бешариқ тумани маданият бўлими қошидаги «Бешариқ тароналари” ашула ва рақс халқ ансамбли бадиий раҳбари Улуғбек Ҳайдаровнинг “Онгимиз ва тафаккуримизни ўзимиз бошқарамиз” сарлавҳали мақолалари бирмунча таҳрирталаблиги ва фактларнинг етарли бўлмаганлиги боис газетада эълон қилинмади. Айни пайтда бу муаллифлардан ўз соҳаларида рўй бераётган ўзгаришлар ҳақидаги хабар ва янгиликларни кутиб қоламиз.\nШунингдек давлат санитария эпидемиология маркази вилоят бўлими мутахассислари, вилоят онкология диспансери мутахассис-шифокорларининг мақолалари билан танишдик. Муҳтарам шифокорларимиздан илтимосимиз шуки, вилоятимиздаги профилактик ишларга доир маълумотлар, тиббиёт соҳасидаги янги изланишлар билан мазмунан бойитилган мақолаларини тақдим этишса, уларни бажонидил қабул қилардик ва чоп этишга тайёрлардик.\nМуштарийлар дилидан кечган гапларнинг ҳаммаси холисона ва соғлом фикр билан баён этилгани бизни жуда қувонтиради. Қалб қўрингиз билан тафаккурингиз, мушоҳада имкониятингизни ишга солиб бизга хат йўлламоқдасиз, албатта ҳар бир сўзингиз ижодий жамоанинг диққат эътиборида бўлади…\n« Эркин Воҳидов ижод мактабида\nТошлоқнинг истиқболига ҳамоҳанг мажмуа »


Аёлларни ардоқлаган адиб – Сурхон тонги\nБош саҳифа / Адабиёт / Аёлларни ардоқлаган адиб\nСентябр 12, 2017\tАдабиёт Изоҳ қолдириш 891 Кўрилди\n“Даҳшат” ва “Ўғри” ҳикояларига битик\nАтоқли адиб, Абдулла Қаҳҳор ўзбек адабиёти ва маданияти ривожига улкан ҳисса қўшган ижодкордир. Унинг ҳикоялари, романлари, драмалари, таржималари халқимизнинг маънавий бойлигига айланган.\nЁзувчининг “Ўғри”, “Бемор”, “Асрор бобо”, “Даҳшат” сингари кўплаб ҳикоялари миллионлаб ўқувчилар қалбидан жой олган. А. Қаҳҳор бошқа асарларидаги сингари, бу ҳикояларида ҳаёт ҳодисаларини ҳаққоний кўрсатиб, таъсирчан қаҳрамонлар образини яратган. Адиб асарларида аёллар образи алоҳида ўрин тутади.\nУнинг қатор ҳикояларида, “Синчалак” қиссаси, “Сароб” ва “Қўшчинор чироқлари” романларида, “Шоҳи сўзана”, “Тобутдан товуш” каби драмаларида аёллар асосий қаҳрамонлар қаторида кўринади. Абдулла Қаҳҳорнинг асарлари, маълум маънода, ўзбек аёли босиб ўтган тарихий йўлнинг манзарасини ёрқин кўрсатади. Ҳамда бу асарларда адибнинг аёлларга эҳтироми яққол намоён бўлиб туради.\nАбдулла Қаҳҳор хотин-қизларнинг ҳаётини, муаммоларини кўрсатиш орқали ўша замон ҳаёт манзарасини ҳаққоний гавдалантиришга эришган.\nАёллар ва эркакларнинг тенг ҳуқуқлилиги мустаҳкам қарор топган, оилада ҳам, жамият ижтимоий ҳаётида ҳам аёлларга эътибор қаратилган ҳозирги пайтда кўпчилик ёшлар “Даҳшат” ҳикояси қаҳрамони Унсиннинг кексайиб қолган, “кафанлигини сандиққа солиб қўйган қари додхоҳга саккизинчи хотин бўлиб яшашини, бири гуноҳ қилса, барчаси баравар калтакланишини тасаввур қилолмайди. Бу ҳолат бугун бамисоли эртак. Чунки ҳақиқатдан замонамиз қизлари Унсиннинг бунчалик хўрликларга тоқат қилишига ишонмайди. Негаки улар паранжи-чимматнинг нималигини билишмайди. Турмуш қуриш масаласида ҳам ота-оналари уларга зуғум қилиша олмайди. Улар бу борада ўз эркларини ўз қўлларида сақлашга ҳақлидир.\n”Ўғри”да Қобил бобо, “Бемор”да Сотиболди асосий қаҳрамонлардай кўринса-да, аммо уларнинг хотинлари ҳам ушбу ҳикояларда ўз ўрнига эга. Улар ҳам турмуш уқубатларини эрларидан кам тортмаётганлиги воқеалар давомида кўрсатилади. Аммо уларнинг исмлари айтилмайди, қиёфаси айнан, тасвирланмайди. Негаки ёзувчи жамиятда аёлларнинг барчаси ҳам шу аҳволда умргузаронлик қилаётганини айтмоқчи бўлади.\nАдиб ушбу ҳикояларида турмуш қанчалик азоб-уқубатларга тўла бўлмасин, аёллар ҳамиша эрларини аяганлигига, ҳаёт машаққатларида елкадош эканлигига эътибор қаратади. Ҳўкизини ўғирлатган Қобил бобо не умидлар билан ҳали амин, ҳали пристав ҳузурига қатна-қатна қилганида хотини ҳам бефарқ, қўл қовуштириб ўтирмайди. У ҳам ҳўкизни топиш илинжида ўзича, эрини ташвишдан халос қилишга ҳаракат қилади. Азайимхон ҳузурига бориб дуо ўқитади. Ҳўкизни топишида шу йўл билан эрига кўмаклашмоқчи бўлади.\nАбдулла Қаҳҳор Қобил бобони аянчли тасвирлар экан, унинг хотинининг аҳволига ҳам эътибор қаратади. Ҳикоя “Кампир тонг қоронғисида хамир қилгани туриб ҳўкиздан хабар олди” деб бошланади. Бу орқали адиб кампир қиёфасида рўзғорим, оилам деб яшайдиган киши тимсолини яратган. Ҳўкиз ўғирланганлигини дастлаб кампир билади ва дод солиб йиғлайди. Унинг “дод”ига одамлар тез тўпланади. Тонг қоронғисида тўпланган хотинлар ўғрини қарғайди. Адиб аёллар ҳаракатидаги ҳолатни ўринли баён этади. Чунки улар одатда ўз норозилигини кўз ёшлар ёки қарғиш орқали намоён этади. Лекин у замонлар бу қарғишлар ҳеч наф бермагани боис натижаси ҳақида ҳикояда тўхталинмайди.\nҚобил бобонинг кампири, эри билан амин ёки пристав ҳузурига арз га бормайди. Чунки замон бунга йўл бермаган. Шу боисдан ўша замонларнинг аёллар учун азоб-уқубатларга тўла ҳаёти ҳақидаги ҳикоялари эртакнамо манзара бўлиб қолишини пайқаган адиб “Хотин-қизларнинг бурун замонда кўрган кунини билмайсизлар, қизларим, айтган билан ишонмайсизлар,” деган Тўрахон аянинг гапини “Даҳшат” ҳикоясига пешсўз қилиб келтирган.\nА. Қаҳҳорнинг барча турдаги асарлари мангу мазмунга эга. Хусусан, ҳикоялари матни синчиклаб ўрганилса, улардаги ҳар бир сўз, жумла замирида чексиз манзара ва аёл образи акс эттирилганлигини кўришимиз мумкин.\nОлдинги Ягонамсан, Ватаним!\nКейинги Дунё — ёшлар нигоҳида\nҲам ўзимизга, ҳам қўшниларга


Илм йўқ жойда ривожланиш бўлмайди | O'zLiDeP\n“Давлатимиз раҳбарининг Олий Мажлисга йўллаган Мурожаатномасида мамлакат тақдири, келажагига доир ўнлаб ўта долзарб масалаларга эътибор қаратилди. Айниқса, ёшлар масаласига алоҳида тўхтаб ўтилди. Ташаббускор ислоҳотчи бўлиб майдонга чиқадиган, стратегик фикр юритадиган, билимли ва малакали янги авлод кадрларини тарбиялаш зарурлиги айтилди. Зеро, илм йўқ жойда ривожланиш, ўзгариш бўлмайди”, – дейди O‘zLiDeP Қорақалпоғистон Республикаси Кенгаши аппарат раҳбари Ш.Отемисов Мурожаатнома мазмун-моҳиятига бағишланган тадбирда.\nҚонликўл туманидаги “Kanteks invest” МЧЖда бўлиб ўтган учрашувда мурожаатномада белгиланган устувор вазифалар аниқ, содда тилда ёшларга тушунтирилди.\nТадбир давомида ёшлар мазкур корхона фаолияти билан яқиндан танишиб, ўзларини қизиқтирган барча саволларга атрофлича жавоблар олишди.\n“Корхонамиз йилига 10 минг тонна ип-калава ишлаб чиқариш қувватига эга. Олти юз нафардан ортиқ ёшлар меҳнат қилаётган корхона маҳсулотлари Россия, Туркия, Полша ва Украина давлатларига экспорт қилинмоқда. Президентимизнинг парламентга мурожаатномасини тинглаб, ўз фаолиятимни янада кенгайтиришга аҳд қилдим”, – дейди корхона раҳбари Қ.Ешмуратов.\nТадбир якунида корхона ишчи-ходимларидан 30 нафари партия сафига қабул қилиниб, уларга партия аъзолик гувоҳномаси топширилди.


Бир неча фуқаролар ўз ихтиёри билан ҳужжати бўлмаган қуролларни топширди - Sharh.uz\nБош саҳифа|Жамият|Бир неча фуқаролар ўз ихтиёри билан ҳужжати бўлмаган қуролларни топширди\nБир неча фуқаролар ўз ихтиёри билан ҳужжати бўлмаган қуролларни топширди\nЎқ-отар қуроллар инсон ҳаёти ва жамиятимиз осойишталиги учун хавфли ҳисобланади. Шунинг учун ҳам уларни ноқонуний равишда сақлаш, олиб юриш ва божхона чегаралари орқали олиб ўтиш қатъиян ман этилган.\nФарғона вилояти ҳуқуқни муҳофаза қилувчи идоралар томонидан бу борада кенг кўламли тарғибот ишлари амалга оширилмоқда. Ноқонуний қурол сақлаш жиноят эканлигини тушуниб етган фуқаролар уларни ўз ихтиёрлари билан ички ишлар бўлимига топширмоқда. Миллий хавфсизлик хизмати ва ички ишлар идоралари томонидан ўтказилган профилактик тадбир давомида бир неча фуқаро ўз ихтиёри билан мазкур масалада мурожаат қилди.\nБешариқ туманида яшовчи Абдурафиқ Қўзиев кутилмаган ҳолатга дуч келди. У ўзи истиқомат қиладиган уйни таъмирлаётиб, пол тагидан елим халтаган ўралган, марҳум отасидан қолган номаълум ов қуролини топиб олди. Ҳеч қандай ҳужжати бўлмаган қуролни у ўз ихтиёри билан ички ишлар бўлимига топширди.\nШунингдек, мазкур туманда яшовчи Эргашали Ўринов ҳам ўқ отар қурол топиб олгани ҳақида ички ишлар бўлимига мурожаат қилди. У ҳам таъмирлаш ишлари жараёнида 1 дона ов қуроли топиб олган. Ноқонуний қурол сақлаш жиноят эканини яхши билган фуқаро бу ҳақда ҳуқуқни муҳофаза қилувчи идораларга маълум қилди ва қуролни топширди.\nЭслатиб ўтамиз, амалдаги тартибларга мувофиқ, қурол ва ўқ дориларни ноқонуний равишда сақлаш жарима, қамоқ ёки 5 йилгача озодликдан маҳрум қилиш билан жазоланади. Модомики, шахс ушбу буюмларни ўз ихтиёри билан топширса, жавобгарликдан озод этилади.\nХамкорлик алоқаларини мустахкамлаш йўлида Қирғизистонда хорижликларга кўчмас мулкни сотишга рухсат берилиши таклиф қилинди


ГФР ТИВ немис сайёҳларига Эрдўғанни танқид қилмасликни маслаҳат бермоқда\n12:19 / 19.04.2016\nГермания ташқи ишлар вазирлиги Туркияда дам олаётган ёки ушбу мамлакатга саёҳат қилмоқчи бўлган фуқароларига тавсиялар рўйхатини чот этди. Бу ҳақда Focus хабар берган.\nХусусан немислар жамоат жойларида суҳбатлашганларида мулоқот мавзусига диққат қилишлари мақсадга мувофиқлиги айтилган.\n«Асосий жиноий-ҳуқуқий тавсиялар» бўлимида турк ҳукуматини очиқчасига танқид қилишдан, жумладан Туркия президенти Ражаб Тойиб Эрдўған шаънига номуносиб сўзларни айтишдан ўзларини тийиш маслаҳат берилган.\nБундан ташқари, тавсияларда террористик ташкилотларга нисбатан хайрихоҳлик билдириш ҳам ножоизлиги ҳақида сўз юритилади.\n"Немис телеканалида Эрдўғанни мазах қилувчи шеър ўқиб берган телебошловчи ва сатирик Ян Бемерманга нисбатан тергов ишлари бошлангани эътиборга олинадиган бўлса, ушбу тавсиялар аҳамиятлидир", деб ёзади нашр.\nБироқ, Германия ТИВ ушбу тавсияларнинг сатирик билан боғлиқ можарога умуман алоқаси йўқлигини таъкидламоқда.


Тошкент шаҳри пиёдалар ўтиш жойларида йирик ойналар ўрнатила бошланди - Yoshlar.com\nТошкент шаҳри пиёдалар ўтиш жойларида йирик ойналар ўрнатила бошланди\nТошкент шаҳри йўлларининг пиёдалар ўтиш жойларида махсус пиёдалар ўрнатила бошланди. Булар йўллардаги хавфсизликни ошириши керак.\nШундай ойналарнинг биринчиси пойтахтнинг Кичик Халқа йўлининг Боткин қабристони яқинида ўрнатилган. Юмалоқ ва сферик ойна ҳайдовчига пиёдалар ўтиш йўлагини тўлиқ кўриш имконини беради. Шу билан йўл ҳаракати ходисасининг олдини олишга ёрдам беради.\nАйтиш жоизки, шаҳарнинг марказий кўчаларининг ўртасига панжаралар тортилгач, йўл чеккаси, кўчани кесиб ўтмоқчи бўлган пиёдалар умуман кўринмай қолган эди. Бу ҳолат ҳайдовчи учун гўёки пиёда бехосдан чиқиб келаётгандек тасаввур уйғотар эди.\nБундан ташқари, пиёда ўтиш жойи қаршисида тўхтаган автомобил ортида келаётган ҳайдовчи ҳам олдини яхши кўрмас эди. Бундай ойналарнинг ўрнатилиши билан бу каби муаммоларга барҳам беради.\nМаълумки, 1 мартдан бошлаб, Ўзбекистон йўл ҳаракати қоидаларига қатор ўзгартиришлар киритилди. Жумладан, пиёдалар йўлни кесиб ўтаётганда диққатни чалғитувчи ҳаракатларни амалга ошириши, хусусан, қулоқчин ишлатиш, телефонда суҳбатлашиш каби ишлар билан шуғулланишлари мумкин эмас.


Меҳрибон Алиева Луврнинг қадрли меҳмони бўлади\n25 январ 2021, Тошкент вақти: 13:35\nОзарбойжон президентининг рафиқаси Меҳрибон Алиева.\nОзарбойжон президенти Илҳом Алиев ва унинг рафиқаси Меҳрибон Алиева бугун Францияга сафар қилади ва Лувр музейидаги янги Исломий санъат бўлими очилиши маросимида иштирок этади.\nИлҳом Алиевнинг рафиқаси Меҳрибон Алиева ҳозирда Озарбойжоннинг марҳум президенти Ҳайдар Алиев номидаги жамғарма раҳбаридир ва бу жамғарма Лувр музейининг янгиланишида моддий ёрдам берган.\nБу жамғарма 2010 йилда Лувр музейи янгиланиши учун 1 миллион евро миқдорида маблағ берган эди.\nСафар давомида Алиевлар Франция президенти Франсуа Ҳолланд билан ҳам учрашиши режалаштирилган.


Дунё, янгиликлар: Норозиликларга учраган Қозоғистон янги президенти, ҳайдалган Молдова президенти ва АҚШнинг Туркияга ультиматуми - BBC News O'zbek\nҚозоғистонда янги президент, аммо халқ норози. Молдова Конституциявий суди президент Додонни вазифасидан озод этди. АҚШ Туркияга ультиматум қўйди: «Ё C-400, ё F-35».\n9 июнь куни Қозоғистонда ўтган президентлик сайловининг экзит полл натижаларига кўра, кутилганидек, 66 яшар Қосим-Жўмарт Тўқаев 70 фоиз овоз билан олдинда бормоқда. Таниқли мухолифат фаоли Амиржон Кўсанов 15 фоиз овоз билан чекланишга мажбур бўлган. Расмий натижалар бугун эълон қилиниши кутилмоқда.\nЖаноб Тўқаев ҳокимият алмашиниш жараёни адолатли ва шаффоф ўтишига ваъда берган бўлсада, аксар қозоғистонликлар бундай фикрда эмас. Пойтахт Нур-Султон ва Олма-ота шаҳарларида муддатидан олдинги сайловга қарши йирик норозилик намойишлари бўлиб ўтган.\nДунё, янгиликлар: Ёзда қор ёғди, ёпилаётган iTunes, репперга айланган миллиардер ким?\nЮзлаб тинч намойишчилар ва уларни кузатаётган журналистлар ҳамда фаоллар полиция томонидан ҳибсга олинган. Ички ишлар вазири ўринбосари Марат Кожаев AFP агентлигига 500 нафар одам «рухсатсиз ўтказилган митинглар»да ушланганини билдирган.\nНур-Султон шаҳридаги Би-би-си мухбири полиция одамларни автобусларга қандай судраб олиб чиқаётганини кўргани ҳақида хабар берган. Жаноб Тўқаев полицияни ўзини тийишга чақирган ва Би-би-сига ўз ҳукумати турли қарашларга эга одамларга тоқат қилишини айтган.\nМолдова Конституциявий суди президент Додонни вазифасидан озод этди\nКонституциявий Суд ўзининг парламентни тарқатиб юбориш тўғрисидаги қарорини бажармагани учун президент Игор Додонни вақтинча ҳокимиятдан четлатган ва унинг ўрнига амалдаги Бош вазир Павел Филипни давлат раҳбари вазифаларини бажарувчи этиб тайинлаган.\nАввалроқ, Молдова Конституциявий Суди агар сайловлардан сўнг уч ой ичида парламент янги ҳукуматни шакллантира олмаса, у ҳолда президент парламентни тарқатиб юбориш ва муддатидан олдин сайловлар кунини белгилашга мажбур, дея қарор чиқарган эди.\nЖаноб Додон суд қарорининг «ҳокимиятни босиб олиш»га қаратилганини таъкидлаган ва халқаро ҳамжамиятга ҳокимиятнинг тинч алмашинув жараёнида воситачилик қилиш даъвати билан мурожаат қилиш ниятида эканини билдирган.\nАҚШ Туркияга ультиматум қўйди: «Ё C-400, ё F-35»\nТуркия июль ойининг охирига қадар нимани сотиб олишни танлаши лозим: Россиянинг C-400 зенит тизимларими ёки АҚШнинг F-35 қирувчи-бомбардимончилари.\nАҚШ мудофаа вазири вазифасини бажарувчи Патрик Шенахен ўзининг турк ҳамкасби Акар Хулусига ана шундай ультиматум йўллаган.\nЖаноб Шенахенга кўра, Туркия бир вақтнинг ўзида Россия мудофаа тизимлари ва Америка учоқларини сотиб ололмайди.\nСўнгги вақтларда Туркия мустақил мудофаа сиёсати юритишга уринмоқда. Ҳукумат Россия қурол-яроғларини сотиб олиш бўйича музокаралар олиб бормоқда. Бир вақтнинг ўзида Туркия Вашингтон билан 100 та F-35 учоқларини сотиб олиш борасида келишувга эришган.\nАҚШ ультиматумига кўра, агар барибир Туркия C-400 тизимларини сотиб олишга қарор қилса, у ҳолда F-35 учоқларисиз қолади.\nЎтган ҳафта Туркия президенти Ражаб Таййип Эрдоғон ўзининг мамлакати C-400 хариди жараёнини охирига етказишини таъкидлаган эди.


Зилзила оқибатида Афғонистон ва Покистонда қурбон бўлганлар сони 80 кишини ташкил қилди\n18:13 / 26.10.2015\nБугун, 26 октябрь куни содир бўлган зилзила оқибатида Афғонистон ва Покистонда қурбон бўлганлар сони 70 кишини ташкил қилди. Бу ҳақда маҳаллий матбуотда хабар бермоқда.\nИлгарироқ хабар қилинганидек, бугун, 26 октябрь куни содир бўлган зилзила эпицентри Афғонистоннинг Ҳиндукуш минтақасида кузатилиб, 7.4 баллни ташкил қилди. У Покистонда, Тожикистонда, шунингдек, Ўзбекистоннинг, Сурхондарё, Қашқадарё, Самарқанд, Тошкент, Андижон ва бошқа вилоятларида кузатилди. Ер силкинишлари\nҚозоғистоннинг Олма-Ота, Тароз, Чимкент, Қирғизистоннинг Ўш шаҳарларида ҳам сезилди.\nОхирги маълумотларга қараганда, Покистонда ҳалок бўлганлар сони 57 кишини ташкил қилмоқда. Афғонистонда қурбонлар сони 21 кишини ташкил қилгани олдинроқ маълум қилинган эди, шулардан 12 нафари болалардир.\nПокистонда жароҳат олган одамлар сони 300 кишилигича қолмоқда.


Янги илим даргоҳи\nМамлакатимизда ёшларни олий таълимга малакали тайёрлаш юзасидан кўрсатилаётган ғамхўрликлар ўз самарасини бермоқда. Урганч шаҳридаги Э.Раҳимов кўчасида бунёд этилаётган янги 795 ўринлик академик лицей биноси ҳам бунга ёрқин мисолдир. Янги илм даргоҳи қурилишининг тендер баҳоси 3 млрд. 527,6 млн. сўм бўлиб, ўтган йил ноябр ойида бошланган эди.\nАйни вақтда бино тўла қад ростлаган, пардозлаш ишлари авж олдириляпти. Бош пудратчи "Ирригация темир бетон қурилиш" масъулияти чекланган жамияти бунёдкорлари уни шу йил охиригача фойдаланишга топшириш учун астойдил ҳаракат қилмоқдалар. Айни вақтда бу ерда 120 нафар ишчи фидокорона меҳнат қилмоқда.\nСифатли ва унумли ишлаш учун барча шароитлар муҳайё этилган, -дейди тажрибали қурувчи Шодлик Сафоев. - Ойлик маошларимиз 250-300 минг сўм. Муҳими қилаётган ишларимиз ёшларимизнинг билимини пухта, соғлигини мустаҳкам қилишга ҳисса бўлиб қўшилишидан мамнунмиз. Чунки бу бинолар мажмуида спорт заллари, майдонлари ҳам бунёд этилаётир.


Шавкат Мирзиёев Султон Саодат мажмуасини обод қилиш бўйича кўрсатмалар берди\n22 Сентябрь 2019, Якшанба\n06 Апрель 2019 | Янгиликлар\nЎ збекистон Президенти Шавкат Мирзиёев Термиз шаҳри яқинидаги Султон Саодат мақбарасини зиёрат қилди. Қуръон тиловат этилди.\nУшбу қадамжо X-XVII асрларга мансуб мақбаралар мажмуасидир. Бу ерда пайғамбаримиз Муҳаммад алайҳиссаломнинг қизлари Фотима онамиз ва Ҳазрат Алининг бешинчи авлоди бўлган Саййид Ҳасан ал-Амир мангу қўним топган. Шу боис у аслида Султон Содот, яъни “Саййидлар султони” дея аталган. Кейинчалик мақбара атрофига унинг авлодлари ва бошқа саййидлар дафн этилган.\nОлимлар фикрича, Ҳасан ал-Амир ўз яқинлари билан тахминан 865 йилда Термизга келиб, яшаб қолган. Шу тариқа бу ерда обрўли саййидлар сулоласи шаклланган. Ўрта асрлардаги давлатлар, хусусан, Амир Темур салтанати ривожида Термиз саййидларининг алоҳида ўрни бўлган. Соҳибқирон ва темурийлар пайғамбаримиз авлодларига ҳурмат кўрсатишни шараф деб билиб, бу ерда хонақоҳ ва мақбаралар қурдирган. Кейинги даҳмалар ўз даврининг услубига мос равишда барпо этилган. Шу жиҳатлари билан мажмуа улкан тарихий, маънавий, маданий аҳамиятга эгадир.\nДавлатимиз раҳбари ушбу қадамжо улкан маънавий мерос, мусулмонлар учун табаррук маскан эканини қайд этиб, унинг тарихини мукаммал ўрганиш, халқимизга ва чет элликларга етказиш зарурлигини таъкидлади. Мажмуа ҳудудини археологик ўрганиш асосида уни ободонлаштириш, Имом Бухорий, Имом Термизий мақбараларидек катта ва гўзал зиёратгоҳга айлантириш бўйича кўрсатмалар берди.\nШавкат Мирзиёев Ҳаким Термизий мақбарасини ҳам зиёрат қилди. Юртимизга тинчлик, қут-барака тилаб дуо қилинди.